ጳዉሎሳ ተሰሎንቀ አሳይስ ጻፌዝ ናምእንꬆ ኪታ
ገሎ
ክርስቶሳ ናምእንꬆ ይእꬃይል አፋ ደንዴዝ ኦይቻይ ፓላማ መꬍታር Ꮊንጌዝ ግሾስ ተሰሎንቀ ዎሳ ኬꬃ መቶ ጋንግታር ጋንግታር ቅቴዛ። ጳዉሎሳ ተሰሎንቀ አሳይስ ጻፌዝ ናምእንꬆ ኪታይ፥ «ጎዳይ ይእꬅ ጋላሳይ ኡኬዛ» ዬግዝ አማኖ ትምርታይል አፋ ሚንꬂ ኦድዛ። ጳዉሎሳ ኦድታር ክርስቶሳ የኦዳይፕ ቲና፥ «ዡጫ አꬃ» ግንትንትዝ ክርስቶሳና እጽዛይ ካልꬃይ Ꮊ አላመል አፋ ኢታትꬅኔ ጩቦትꬂ ጋንግታር Ꮊንጎዳ ዬግዝ ኡ አማና ሉልስዛ።
ሀዋራይ፥ መቶኔ ዋየ ጋንግኮካ ኡንቲ ፋ አማናይድ ምንጎዳይ ጋርክ ኤኔ ኤዛር ዎላ የዝታይ ኦꬄዛይ ጋርክ፥ ኡንቲ ፋ የስስ ቤዝዛ ባዝ ደንጎዳይስ ሚንጊ Ꮊንቶዳይ ጋርክ ማ ሎኦ ኦሶ ኦꬆዳይስ ጉየ ጋማይ ጋርክ ኡንታን ሚንꬂ ዞርዛ።
2 ተሰሎንቀ ኪታይ አይኬዝ ቆፍታ
ገሎ 1:1-2
ጋላታኔ ማጋንꬅ 1:3-12
ክርስቶሳ ናምእንꬆ ይእꬅ ባጋ እንግንቴዝ ትምርተ 2:1-17
አማኖር የሳል አፋ እንግንቴዝ ዞረ 3:1-15
ኩስተ ቆፋኔ ሳሮꬆ 3:16-18
1
1 ጳዉሎሳፐ፥ ስላሰፐኔ ጽማቶሳፐ ተሰሎንቀ ዎሳ ኬꬃ የዝ አማንዛ አሳይስ፥ ጾሳ አዳይባጋኔ ጎዳ የሱስ ክርስቶሳ ባጋ ማቄዝ አሳይስ ጻፌዝ ኪታ። +
2 ጾሳ ኑ አዳይፐኔ ጎዳ የሱስ ክርስቶሳፕ ኣꬎ ኬሃትꬃይኔ ሳሮትꬃይ ይንትስ ማቆ።
ክርስቶሳ ናምእንꬆ ይእꬃይድ እንግንቶድ ፕርዳ
3 ኑ እሹንꬆ፥ ይ አማናኔ ይ ዎል ሲቅዛ ሲቃይ ሎእꬂ ድጭዛ ግሾስ ኑኒ የይስ ጾሳ ኡባ ዎደ ጋላትዛ፥ ጋላቶዳይስካ ቤዝዛ 4 ይንታን ሄሌዝ ባይእꬃይዳኔ ዋየ ኡባይድ ጋርዦራኔ አማኖር ሚንጊ ኤቄዝ ግሾስ ኑኒ ኑ ኦማስ ጾስ ዎሳ ኬꬃ ይ ባጋ ማርካትታር ይንታል ጬቅንትዛ።
5 ይ ኤ ግሾስ ግ መቶ ኤክዝ ጾስ ካተትꬃይስ ቤዝዝታ ማቂ ታይብንቶዳይ ጋርክ ጾስ ጌሽ ፕርዳይስ Ꮊይ ማላ። 6 ጾሲ ቱማ ፕርዳ ፕርዶዳ። ጾሲ ይንታን ዋይስዝታይል አፋ ዋየ ክኢ ኡ ጋታ ጭጎዳ። 7 ጎዳ የሱሳ ፋ ዎልቃማ ኪታንችታይራ ይኢ Ꮊት ዋይንትዛ ይንታናኔ ኑና ሸምፕሶዳ። 8 ኤ ላጽዝ ታማር በንቶዳ፥ ማ ጾሲ ፋና ኤሮዋዝታኔ ኑ ጎዳ የሱስ ክርስቶሳ ዎንግላይስ ኪትንቶዋዝታ ኤጽዝ ታማር ፕርዶዳ። 9 ኡንቲ ጎዳይ ቲናፐኔ ኤ ቦንቾ ዎልቃፕ ሻክንቲ መꬍና ꬋቦር ፕርድንቶዳ። + 10 የ ጋላስ፥ ኤ ፋስታይራኔ ፋና አማንዝታይል ኡባይል ቦንችንቶዳይስኔ ሳብንቶዳይስ የኦዳር ኑ ይንትስ ኦዴዝ ኪታ ይ አማኔዝ ግሾስ ይ ኤዛ ቦንችዝታይ ጋንጨኔ ሳቢዝታይ ጋንጨ ፓይድንቶዳ።
11 ኑኒ ይንትስ ኡባ ዎደ ቆፋ ጋቼካዛር ጾስ ዎስዛይ የይሲ። ኑ ጾሲ ይንታን ጼጌዝ ጼግꬃይስ ቤዝዝታ ማቂ ፓይድንቶዳይ ጋርክ ዎስዛ። ይ ሎኦ ባዝ ኦꬆዳይስ አሞትዝ አማኔ ይ አማኖ ኦሳ ኤ ፋ ዎልቃር ፎሎ። 12 ኤዛይድ ኑ ጾሳኔ ኑ ጎዳ የሱስ ክርስቶሳ ኣስ ኬሃትꬃይድ፥ ጎዳ የሱሳ ሱንꬃ ይ ቦንቾዳ፤ ይንትካ ኤር ቦንችንቶዳይ ጋርክ ኑ ዎስዛ።
+ 1:1 ሀዋ. ኦ. 17:1 + 1:9 ኢሳ. 2:10