3
ጻማቅዛ ዋንሳ ስብካተ
(ማቶ. 3:1-12፤ ማር. 1:1-8፤ ዋን. 1:19-28)
1 ካታይ ጽባሮሳ ኦሮመ ቢታል ካዉትን፥ ታጶ እችንꬆ ላይꬃር፥ ጰንጸ ጵላጾሳ ይሁዳ አቅስዛ ላይꬅ ሄሮዶሳ ጋልላ አቅስዛ ላይꬅ ኤ እሻ ፍልጶሳ ኢጹራሳኔ ጽራኮንዶሳ አቅስዛ ዎደ ልሳኖሳ አብላንሳና አቅስዛ ዎደ 2 ሃናራኔ ቃያፋራ ቄሰ ሀላቃ ማቂ የዝን፥ ጾስ ቃላይ ዛክሬሳ ናአ ዋንሳኮ ሊዦ ጋꬋ የኤዛ። 3 ዋንሳ፥ «ይ ናጋራይፕ ማቆይታኔ ጻማቅንቶይታ። ጾሳይ ይ ናጋራ አቶ ጎዳ» ዬጊ ታማርስታር ዮርዳኖሳ ቦርካ ሄራ የዝ ቢታ ኡባ Ꮊንጌዛ። 4 የይካ ናበ ኢስያሳ ፋ ማጻፋይድ፥ +
«ሊዦ ጋꬋ ፋ ቃላ ꬎቅ ኡዲ፥
ኡክዛ አꬃይ ቃላይ፥
‹ጎዳይስ ኦገ ሎእꬆይታ፥
ጎሳካ ፕድ ኡዶይታ።
5 ሎጳ ኡቢታይ ኩሞ፥
አምባይኔ ደራይ ዝቂ ጎ።
ዎቦ ኦጋይ ሉሎ፥
ጊገካ ጎሳይ ቅንጺ ጎ።
6 አሾ ማኤዝ አስ ኡብታይ፥
ጾሲ አሽዛና ቦኦ› »
ግ ጻፍንቴዛይ ሀኔዛ።
7 ዋንሳ፥ ኤ ኩሸ ጻማቅንቶዳይስ የኤዝ ጋመ አሳይኮ፥ «ይንታኖ፥ ሾሽ ናኡንꬆ የኦዳይስ የዝ ቦቻይፕ ቡቶድ ጋርክ ይንታን ዞሬዛይ ኦኖ?+ 8 ይኬ፥ ይ ማቅꬃ ቤዝዛ ሎኦ ኦሶ ኦꬆይታ፥ ይ ዎዝናር፥ ‹ኑስ፥ ኑ አዳይ አፍራመ የዛ ግ ጋይርፓተ።› Ꮊና ስኦይታ፥ Ꮊ ሹችታይፕ ጾሳይ አፍራመስ ናአ ከሶዳይስ ዳንዳእዛ። + 9 ዬዛኮ፥ ጋንደ ምንጻይስ ጻጳይድ የዛ። ይኬ፥ ሎኦ ኣፈ ኣፎዋ ምꬅ ኡቢታይ ጋችንቲ ታማ ጋንጨ ዎꬎዳ» ዬጌዛ። +
10 አሳይ፥ «የዝን ኑኒ አብ ኦꬆ?» ዬጊ ኦይጬዛ።
11 ዋንሳ ማሂ፥ «ናምኢ አፍላ የዛ አሲ ባዛይስ እንጎ። ካꬃ የዛይ ባዛይስ ሻጎ» ዬጌዛ።
12 ቃራጸ ጋችስዝታይ ጻማቅንቶዳይስ ይኢ፥ «አስታማራዮ፥ ኑ አብ ኡዶ?» ዬጌዛ። +
13 ኤ ማሂ፥ «ይንታን ኪቴዛንፕ ኣꬂ ኤክፓተ» ዬጌዛ። 14 ማ ዎታዳርታይ ይኢ፥ «ኑ አብ ኡዶ» ዬጊ ኦይጬዛ።
ዋንሳ፥ «ኦባዝካ ዎልቃር ዳፍ ኤክፓተ፥ ኦናካ ዎርዶር ሞትፓተ፥ ይ ዳሞዛይ ይንትስ ግዶዳ» ዬጌዛ።
15 አሳይ ክርስቶሳ ኡፋይሳር ናግታር የዛ ግሾ ዋንሳና፥ «ኤ ክርስቶሳ ማቃደሻ?» ዬጊ ኡ ፋ ዎዝናይድ ቆፕዛ። 16 ዋንሳ ኡብታይስ ማሂ፥ «ታኒ ይንታን ሃꬃር ጻማቅዛ፥ ዝን ታፕ ኣꬊ ዎልቃምዛይ የኦዳ። ታኒ ኤ ጫማይ ዎዶራ ብሎዳይስ ቤዞዋ አሲ። ኤ ይንታን ጌሻ አያናራኔ ታማር ጻማቆዳ። 17 ዉዱማ የዝ ካꬃ ጌሾዳይስ ፕꬃይ ኤ ኩሻይድ የዛ። ጌዤዝ ካꬃ ፋ ሻላይድ ቆሎዳ፤ ቡናና ꬋቦዋ ታማር ጹጎዳ» ዬጌዛ።
18 ማ ዋንሳ አሳ ጋመ ዞረ ዞሪ ዎንግለ * ሳባኬዛ።
19 ዝን ዋንሳ ሄሮዶሳ ፋ እሻይ ማቻት፥ ሄሮድያዳ፥ ኤኬዝ ግሾኔ ሀራ ኢታ ኦስታ ኦꬄዝ ግሾስ ካጬዝ ዎደ + 20 ሄሮዶሳ ካሰሳይል አፋ ሀራ ኢታ ባዝ ኡባ ጉጂ ዋንሳና ዎይነ ገልሴዛ።
የሱሳ ጻማቅንቶ
(ማቶ. 1:1-17፤ 3:13-17፤ ማር. 1:9-11)
21 ዎያይ ኡባይ ጻማቅንቴዛይፕ ጉየ፥ የሱሳካ ማ ጻማቅንቴዛ። ኤ ዎሶዳር ሳሎ ዶይንቴዛ፥ 22 ጌሻ አያናይ ሆለ ጋርከ ማቂ ኤዛል አፋ ዎꬌዛ። ሳሎፕ «ታኒ ቃꬍዛ ናአይ ነና፤ ነ ታና ኡፋይስዛ ዬግዝ» ቃላ የኤዛ። +
የሱሳ የለትꬅ ጹስ
(ማቶ. 1:1-17)
23 የሱሳ ታማርሶ አይኮዳር ኤስ ሀስታም ላይꬅ ዝን፥ አሳይ ኤዛ ዮሴፋ ናአ ግ ቆፔዛ።
ዮሴፋ ኤለ ናአ፥ 24 ኤለ ማተ ናአ፥
ማተ ለወ ናአ፥ ለወ ምልካ ናአ፥
ምልካ ዮና ናአ፥ ዮና ዮሴፋ ናአ፥
25 ዮሴፋ ማታተ ናአ፥ ማታተ አሞጸ ናአ፥
አሞጸ ናሆመ ናአ፥ ናሆመ አስሊመ ናአ፥
አስሊመ ናገ ናአ፥ 26 ናገ ማአተ ናአ፥
ማአተ ማታትየ ናአ፥ ማታትየ ሳማየ ናአ፥
27 ሳማየ ዮሴፋ ናአ፥ ዮሴፋ ዮዳ ናአ፥
ዮዳ ዮናነ ናአ፥ ዮናነ ራሰ ናአ፥
ራሰ ዘሩባበላ ናአ፥ ዘሩባበላ ሳላትያለ ናአ፥
ሳላትያለ ኔራ ናአ፥ 28 ኔራ ምልካ ናአ፥
ምልካ ሃደ ናአ፥ ሃደ ቆሳመ ናአ፥
ቆሳመ ኤልሞዳኔ ናአ፥ ኤልሞዳኔ ኤረ ናአ፥
29 ኤረ ዮሴኤ ናአ፥ ዮሴኤ አላዛራ ናአ፥
አላዛረ ዮራመ ናአ፥ ዮራመ ማጻተ ናአ፥
ማጻተ ለወ ናአ፥ 30 ለወ ስሞነ ናአ፥
ስሞና ይሁዳ ናአ፥ ይሁዳ ዮሴፋ ናአ፥
ዮሴፋ ዮናነ ናአ፥ ዮናነ ኤልያቀመ ናአ፥
31 ኤልያቀመ ማልየ ናአ፥ ማልየ ማይናነ ናአ፥
ማይናነ ማጻተ ናአ፥ ማጻተ ናታነ ናአ፥
ናታነ ዳዉተ ናአ፥ 32 ዳዉተ ኢሳየ ናአ፥
ኢሳየ ኢዮቤደ ናአ፥ ኢዮቤደ ቦኤዛ ናአ፥
ቦኤዛ ሳልሞና ናአ፥ ሳልሞና ናአሶና ናአ፥
33 ናአሶና አምናዳባ ናአ፥ አምናዳባ ራመ ናአ፥ ራመ አርና ናአ፥
አርነ አስሮመ ናአ፥ 34 አስሮመ ፓረሰ ናአ፥
ፓረሰ ይሁዳ ናአ፥
ይሁዳ ያይቆባ ናአ፥
ያይቆባ እሳቃ ናአ፥ ይሳቃ አፍራመ ናአ፥
አፍራመ ታር ናአ፥ 35 ታር ናኮረ ናአ፥
ናኮረ ሳሩገ ናአ፥ ሳሩገ ረሁ ናአ፥
ረሁ ፋላቃ ናአ፥ ፋላቃ ኤቤራ ናአ፥
ኤቤሮ ሴላ ናአ፥ 36 ሴላ ቃይናመ ናአ፥
ቃይናመ አርፋክሳዳ ናአ፥ አርፋክሳደ ሴመ ናአ፥
ሴመ ኖሄ ናአ፥ ኖሄ ላመ ናአ፥
37 ላመሄ ማቱሳላ ናአ፥ ማቱሳላ እኖኬ ናአ፥
ሄኖኬ ያረደ ናአ፥ ያረደ ማላልኤላ ናአ፥
ማላልኤላ ቃይናነ ናአ፥ 38 ቃይናነ ሄኖሳ ናአ፥
ሄኖሰ ሴተ ናአ፥ ሴተ አዳማ ናአ፥
አዳማ ጾስ ናአ።
+ 3:4 ኢሳ. 40:3-5 + 3:7 ማቶ. 12:34፤ 23:33 + 3:8 ዋን. 8:33 + 3:9 ማቶ. 7:19 + 3:12 ሉቃ. 7:29 * 3:18 ዎንግለ፦ ግርከ ዶናር ዎንግለ ግዝ ቃላይ ጋመ ኡፋይስዛ ኦዳ ዎይ ምሽራቾ ጉሲ። የ ምሽራቻይካ ክርስቶሳ አስ ኮቺ ኡባ መꬍና ፕርደፕ አሾዳይስ ኪትንቲ የኤዝ ጋመ ኡፋይሳ (ሉቃ 1:19፤ 2:10) + 3:19 ማቶ. 14:3-4፤ ማር. 6:17-18 + 3:22 መ. 22:2፤ ማዝ. 2:7፤ ኢሳ. 42:1፤ ማቶ. 3:17፤ ማር. 1:11፤ ሉቃ. 9:35