27
ይሁዳ ፋና ሶቴዛ
(ማር. 15:1፤ ሉቃ. 23:1-3፤ ዋን. 18:28-32)
1 ዎንታ ጉራ ቄሰ ሀላቅታይኔ ጋደ ጭምታይ ኡቢታይ የሱሳና ዎꬎዳይስ ቶቤዛ። 2 ኡንቲ የሱሳ አጪ ካንጊ ጋደ አቅስዝ ጵላጾሳስ ኣꬂ እንጌዛ።
3 የ ዎደ የሱሳና አይꬅዝ ይሁዳ፥ ጵላጾሳ የሱሳል አፋ ፕርዴዛና ብኢ፥ ቂራቲ፥ የ ሀስታም ብራ ቄሰ ሀላቅታይስኔ ጋደ ጭምታይስ ጉየ ማሄዛ። + 4 «ታኒ ጌሽ አስ Ꮊይቆስ አꬂ እንጊ ናጋራ ኦꬂዛ» ዬጌዛ።
ዝን ኡንቲ፥ «የይ ኑ መቶ ባያ ነ መቶ» ዬጌዛ።
5 ይሁዳ ምሽቶ ጾስ ኬꬃ ኦሊ አሺ ኡ ላንቃይፕ Ꮊንጊ፥ ሶትንቲ Ꮊይቄዛ።
6 ቄሰ ሀላቅታይ ሚሻ ኤኪ፥ «Ꮊ ሚሻይ ሱꬅ ሚሸ ማቄዝ ግሾስ ኑኒ ጾስ ካራ ሚሸር ዋላኮዳይስ ቤዞያ» ዬጌዛ። 7 የይፕ ጉየ፥ ዎላ ቶቢ፥ በተ አስ ሞጎዳይስ ዢጨ ቢታ ዎንጌዛ። 8 የይ ግሾስ፥ የ ጋዳይ Ꮊይኖ ሄሎዳይስ ሱꬅ ቢታ ግንትንቲ ጼግንትዛ።
9 የ ዎደ ናበ ኤርማሳ ጌዛይ ጋርክ «እስሬለ ናእታይ ዋቼዝ ኤ ጋታ ሀስታም ብራ ኤኬዛ + 10 ጎዳይ ታና አዛዜዛይ ጋርክ ዢጨ ቢታ ዎንጎዳይስ እንጌዛ» ጌዛይ የ ዎደ ፖልንቴዛ።
የሱሳ ጵላጾሳ ቲና ሺቄዛ
(ማር. 15:2-5፤ ሉቃ. 23:3-5፤ ዋን. 18:33-38)
11 የሱሳ ጋደ አቅስዛ ጵላጾሳ ቲና ሺቅን፥ ጵላጾሳ ኤዝኮ፥ «ኔኒ አይሁደ ካቶ» ዬጊ ኦይጬዛ።
የሱሳ ማሂ፥ «ነ ጌዛ» ዬጌዛ።
12 ቄሰ ሀላቅታይኔ ጋደ ጭምታይ ኤዛ ሞቶዳር ኡንትስ አባ ማልሰካ ማሄካያ።
13 የ ዎደ ጵላጾሳ የሱሳኮ፥ «Ꮊይትታይ ነና ሞትዛ ሞታ ኡባ ነ ስኦሳ?» ዬጌዛ።
14 የሱሳ ሀራ አቶዝን፥ ፐቲ ቃላካ ማሃም እጽን፥ ጋደ አቅስዛይ Ꮊይ ማላባዝ ጌዛ።
የሱሳል አፋ Ꮊይቆ ፕርደ ፕርድንቴዛ
(ማር. 15:6-15፤ ሉቃ. 23:13-25፤ ዋን. 18:39-40፤ 19:1-16)
15 ጋደ አቅስዛይ ላይꬃ ላይꬃ ፓዝቃ ባለ ቦንችዛ ጋላስ፥ ዎያይ ኮይዝ ፐቲ አስ አቻፕ ብልእዝ ዎጋ የዛ። 16 የ ዎደ ፐቲ ባርባና ግዝ ዳፋር ኤርንቴዝ ኢታ አሳይ አች ኬꬃ የዛ። 17 የይ ግሾስ፥ ጋመ አስ ሺቂ የዝን ጵላጾሳ፥ «ታኒ ይንትስ ባርባና፥ ብሎነ የሱሳ ግዝ ክርስቶሳና ብልኦ?» ዬጊ ዎያ ኦይጬዛ። 18 ኤ የያ ጌዛይ ኡ ቅናቲ የሱሳ ኣꬂ እንጌዛና ኤርዛ ግሾስ።
19 ጵላጾሳ ፕርደ ካራ በቴዝን፥ ኤ ማቻት፥ «ታኒ Ꮊይኖ ቃማ አቡካር ኤ ባጋ ኢታ ዋይታር አቄዝ ግሾስ የ ጌሽ አꬃይል አፋ አባባዝካ ኦꬂፐ» ዬጊ ኪቴዛ።
20 ዝን ቄሰ ሀላቅታይኔ ጋደ ጭምታይ ጵላጾሳ ባርባና ብልኢ፥ የሱሳ ዎꬎድ ጋርክ፥ ዎያይ ኤዛ ዎሶድ ጋርክ፥ ዎያ ዶሼዛ።
21 ጵላጾሳ ማሂ ኡንትኮ፥ «ታኒ ኡ ናምአይፕ ይንትስ ኦና ብሎድ ጋርክ ኮይኔ?» ዬጊ ኦይጬዛ።
ኡ፥ «ባርባና ብሎድ ጋርክ ኑ ኮይዛ» ዬጌዛ።
22 ጵላጾሳ፥ «የዝን፥ የሱሳ ግዝ ክርስቶሳ አብ ኡዶ?» ዬጊ ኡንታን ኦይጬዛ።
ኡባይ ማሂ፥ «ሶትንቶ» ዬጌዛ።
23 ጵላጾሳ ዎያይኮ፥ «አብሶ? ኤ አብ ኢታ ባዝ ኦꬅኔ?» ዬጊ ኦይጬዛ።
ዝን አሳይ ቲናሳይፕ አꬂ፥ «ማዝቃለል አፋ ኤዛ ሶቶባ» ግ ኡኬዛ።
24 ጵላጾሳ ጫቦ ደንꬅꬆፕ ሀራ አባባዝካ ኦꬆዳይስ ዳንዳእንታምዛ ብኢ፥ ዉርሲ ሃꬃ ኤኪ፥ «Ꮊ አꬃይ Ꮊይቃይድ ታኒ ባያ። የያ ኦꬅዛይ ይንታን» ዬጊ ዎያ ቲና ፋ ኩሸ ሜጬዛ። +
25 አስ ኡቢታይ ማሂ፥ «ኤ ሱꬃይ ኑላኔ ኑ ናእታይል አፋ ማቆ» ዬጌዛ።
26 የዝን፥ ጵላጾሳ ባርባና ኡንትስ ብልኢ፥ የሱሳ ጋራፊ፥ ማዝቃለል አፋ ሶትንቲ Ꮊይቆድ ጋርክ ኣꬂ እንጌዛ።
ዎታዳርታይ የሱሳና ለቄዛ
(ማር. 15:16-20፤ ዋን. 19:2-3)
27 የይፕ ጉየ፥ ጵላጾሳ ዎታዳርታይ የሱሳና ጋደ አቅስዛይ ዛባ ካንግን፥ ዎታዳርታይ ኤ ካላይድ ሺቄዛ። 28 ኤ አፍላ ቃሪ ኤኪ ዞቆ አፍላ * ማእሴዛ። 29 ማ አንጉꬅ ዛዉደ ኮቺ፥ ኤ ኦማይል ጋዴዛ። ኤ ኡሻች ኩሻይድ ሾምቦቆ ጉፈ አይꬂ፥ ኤ ቲናይድ ቡንቂቲ፥ «አይሁደ ካታዮ ሳሮ ኔስ ማቆ!» ዬጊ፥ ኤዛል አፋ ቃልዴዛ። 30 ኤዛል አፋ ጩቴዛ። የ ሾምቦቆ ጉፋ ኤኪ፥ ኤ ኦማይድ ሾጬዛ። 31 ኡንቲ ኤዛል አፋ ቃልዴዛይፕ ጉየ ዞቆ አፍላ ኤፕ ቃሪ ኤኪ፥ ኤ አፍላ ኤዛ ማእስ ሶቶዳይስ ኤኪ ካንጌዛ።
የሱሳ ሶትንቶ
(ማር. 15:21-32፤ ሉቃ. 23:25-43፤ ዋን. 19:17-27)
32 ኡንቲ ባለ ከዚ፥ ፐቲ ስሞና ግዝ ቀረና ቢታ አꬃ ደንጊ፥ የሱሳ ማዝቃላ ዎልቃር ቶሴዛ። 33 ጎልጎታ ግዝ አቆ ሄሌዛ። «ጎልጎታ» ጉሳይ «ኦማ ኦታ አቆ» ጉሲ። 34 የይድ ኡ ጭዠር ዋላክንቴዝ ዎይነ ኡሺ ኡዦ ግ ኤስ እንጌዛ። ዝን ኤ የያ ጋንጺ ብኢ፥ ኡዣም እጼዛ። +
35 ኡንቲ ማዝቃለል አፋ ኤዛ ሶቴዛይፕ ጉየ ኤ አፍላ ሻኪ፥ እጻ ኦሊ ኤኬዛ። + 36 የይፕ ጉየ፥ ኤዛይድ በቲ ኤዛ ናጌዛ። 37 ማ፥ «Ꮊይ አይሁደ ካት የሱሳ» ዬግዝ ኤ ዳፋ ቤዝዝ ሞቶ ጹፈ ኤ ኦማ አቻ ጋዴዛ። 38 የሱሳር የ ዎደ ናምኢ ፓንታይፕ ፐታ ኤፕ ኡሻች ባጋር፥ Ꮊንካ ኤፕ ሀድርስ ባጋር፥ ማዝቃለል አፋ ሶቴዛ።
39 ኦገር ኣꬅዝ አሳይ ፋ ኦማ ኤንእስታር የሱሳ ጫዥታር፥ + 40 «ጾስ ካራ ላሊ ሀይꬒ ጋላስ ጋንጨ ኬጽዛዮ፥ ነና አሾባ። ኔኒ ጾስ ናአ ማቅኮ፥ አን ማዝቃላይፕ ዎꬎባ» ዬጌዛ። +
41 የይ ጋርከካ፥ ቄሰ ሀላቅታይ፥ ህገ አስታማርታይኔ ቢታ ጭምታይ ዎላ የሱሳል አፋ ቃልዴዛ። Ꮊይ ጋርክ ዬጌዛ፦ 42 «ሀራ አሳ አሼዛ፥ ዝን ፋና አሾዳይስ ዳንዳኤካያ። ኤ እስሬለ ካት ማቅኮ፥ አን ማዝቃላይፕ Ꮊት ዎꬎ፥ ኑካ ኤዛ አማኖዳ። 43 ጾሳል ኤ አማንንትዛ፥ ጾሳይ ኤዛ አሾዳይስ ኮይኮ አን አሾ። አብስ ጊኮ፥ ኤ ፋና፥ ‹ታኒ ጾስ ናአ› ግዛ» ዬጌዛ። +
44 ማ ሀራ አቶዝን፥ ኤዛር ማዝቃለል አፋ ሶትንቴዝ ፓንታይፕ ፐታይ Ꮊይ ጋርክ ግ ኤዛል አፋ ቃልዴዛ።
የሱሳ Ꮊይቆ
(ማር. 15:3-41፤ ሉቃ. 23:44-49፤ ዋን. 19:28-30)
45 ኡሱፑን ሳተፕ Ꮊንጊ፥ ኡዱፉን ሳተ ሄሎዳይስ ቢታ ኡባይ ꬉሜዛ። 46 ኡዱፉን ሳተ ማቄዛን ጋርክ የሱሳ፥ «ኤሎሄ፥ ኤሎሄ፥ ላማ ሳባቅታኒ?» ግ ግታ ኡፎ ኡኬዛ። «ኤሎሄ፥ ኤሎሄ፥ ላማ ሳባቅታኒ?» ጉሳይስ ብርሽꬃይ «ታ ጾሳዮ፥ ታ ጾሳዮ፥ ታና አብስ አሻሬ?» ጉሲ። +
47 ኤዛይድ ኤቄዝ አሳይፕ ፐታይ ፐታይ የያ ስኢ፥ «Ꮊ አꬃይ ኤላሳ ጼግዛ» ዬጌዛ። 48 እዝር ኡንታፕ ፐታይ ዎጺ Ꮊንጊ፥ ዛንዛር ጫላ ዎይነ ኡሽ ኤኪ። የያ ሾምቦቆ ጉፈ ጼራል ጋዲ ኡሾዳይስ ኤ ዶናይኮ ኡክꬅዛ።+ 49 ዝን Ꮊንክታይ፥ «አሾይታ፥ ኤላሳ ኤዛ አሾዳይስ የኦዳዛኮ አን ዎላ በአዳ» ዬጌዛ። 50 የሱሳ ናምእንꬆ ግታ ኡፎ ኡኪ፥ Ꮊይቄዛ።
51 የ ሳታይድ ጾስ ካራ ሶጽንቴዝ ማጋራዣይ ዎኮ ጼራፕ የኮ ጼራ ሄሎዳይስ ናምኢ ከዚ፥ ፐርእንቲ ዎꬌዛ። ቢታ ኤንኤዛ፥ ዛልታይካ ጳልቂንቴዛ። + 52 ዱፍታይ ዶይንትን ጌሽ አስታይፕ ጋምታይ Ꮊይቆፕ ደንዴዛ። 53 የሱሳ Ꮊይቆፕ ደንዴዛይፕ ጉየ ኡንቲ ዱፎፕ ከዚ፥ ጌሽ ካታማ ቅቴዛ፤ ኤዛይድ ኡንደና አሳይስ በንቴዛ።
54 ማቶ ሀላቃይኔ ኤዛር የሱሳ ናግዛ ዎታዳርታይ ቢታይ ኤንኤዛኔ አቃይድ ሀኔዝባዛ በኤዝ ዎደ ጋመ ያሽቲ «ቱማ Ꮊይ ጾስ ናአ» ዬጌዛ።
55 የይድ ጋመ ማችታይ፥ ጋልላፕ አይኪ የሱሳ ማድታር ካሌዝታይ ሃኮር ኤቂ ብእዛ። + 56 ኡ ጋንጨ ማግዴላ ማይራማ፥ † ያይቆባራኔ ዮሴፋ እንዳት ማራማኔ ዛብዶሳ ናእታይ እንዳት የዛ።
የሱሳ ሞግንቴዛ
(ማር. 15:42-47፤ ሉቃ. 23:50-56፤ ዋን. 19:38-42)
57 ሳአ ለምእለምኦዳር ዮሴፋ ግዝ ፐቲ ዱረ አꬃይ፥ አርማታሳ ካታማፕ የኤዛ። ኤ ፋ ኡባስካ የሱሳ ካልዛ አሲ። 58 ዮሴፋ ጵላጾሳኮ Ꮊንጊ፥ የሱሳ አሃ ኤኮዳይስ ዎሴዛ። ጵላጾሳ አሃይ ዮሴፋስ እንግንቶድ ጋርክ አዛዜዛ። 59 የሱሳ አሃ ኤኪ፥ ጌሽ አፍላር ሳዋጼዛ። 60 ሹቻፕ ዎጬዝ ኦሮꬅ ዱፎ ጋንጨ አሃ ጋዴዛ። ማ የ ዱፋይ ዶናይድ ዳማ ሹች ጎልእሲ ጋዲ ቅቴዛ። 61 ማግዴላ ማይራምራ Ꮊንኮ ማይራማ የ ዱፋይኮ ማቂ በቴዛ።
62 ዎንትꬃ ማላ ጋላስ፥ ቄሰ ሀላቅታይኔ ፈርሳውታይ ጵላጾሳኮ ይኢ፥ Ꮊይ ጋርክ ዬጌዛ፦ 63 «ጎዳዮ፥ Ꮊ ባልꬅዛይ ፓꬅ የዛር፥ ‹ታኒ ሀይꬒ ጋላሳፕ ጉየ Ꮊይቆፕ ደንዶዳ› ዬጌዛይ ኑስ ኤልቂ ጌዛ። + 64 የይ ግሾስ፥ ኤ ሞግንቴዝ ዱፋ ሀይꬒ ጋላስ ሄሎዳይስ፥ ሚንꬂ ናጎድ ጋርክ አዛዞባ። የይ ሀናም እጽኮ፥ ኤ ታማርታይ Ꮊንጊ ኤ አሃ ካስቲ ꬋብሲ፥ ‹Ꮊይቆፕ ደንዴዛ› ዬጊ ዎያይስ ኦድኮ ናምእንꬆ ባልꬃይ ቲናሳይፕ ኡባ Ꮊና ኢቶዳ» ዬጌዛ።
65 ጵላጾሳ ኡንትኮ፥ «ይንትስ ናግዝታይ የዛ፤ Ꮊንጊ ይንትስ ዳንዳእንቴዛይ ጋርክ ናግሶይታ» ዬጌዛ።
66 የይ ግሾስ፥ ኡንቲ Ꮊንጊ ዱፋይ ቦችንታማይ ጋርክ ሹቻይል አፋ ማታመ አታሚ ዎታዳርታይር ዎላ ጎርዲ ናግሴዛ።
+ 27:3 ሀዋ. ኦ. 1:18-19 + 27:9 ዛክ. 11:12-13 + 27:24 ናምእ. 21:6 * 27:28 ዞቆ አፍላ፦ ብኒ ዎደ ካትታይ አፋር ማእዝ አፍላ። + 27:34 ማዝ. 69:21 + 27:35 ማዝ. 22:18 + 27:39 ማዝ. 22:7፤ 109:25 + 27:40 ማቶ. 26:61፤ ዋን. 2:19 + 27:43 ማዝ. 22:8 + 27:46 ማዝ. 22:1 + 27:48 ማዝ. 69:21 + 27:51 ከስ 26:31 + 27:55 ሉቃ. 8:2-3 † 27:56 ማግዴላ ማይራሞ፦ ጉሳይ ማግዴላ ግዝ ካታማፕ የኤዛ ማይራሞ ጉሲ። + 27:63 ማቶ. 16:21፤ 17:23፤ 20:19፤ ማር. 8:31፤ 9:31፤ 10:33