3
ጻማቅዛ ዋንሳ ትምርተ
(ማር. 1:1-8፤ ሉቃ. 3:1-17፤ ዋን. 1:19-28)
1-2 የ ዎደ ጻማቅዛ ዋንሳ፥ «ጾስ ካተትꬂ ኡኬዝ ግሾስ ይ ናጋራይፕ ማቆይታ» ዬጊ ሳባክታር ይሁዳ ሊዦ ጋꬋር የኤዛ። + 3 ናበ ኢሳያሳ ኦዴዛይ ዋንሳ ባጋ፥
«ሊዦ ጋꬋ፥
ፐቲ አꬋይ ፋ ቃላ ꬎቅ ኡዲ፥
‹ጎዳይ ጎሳ ሎእꬆይታ።
ኤ ኦጋ ፕትꬃካ ሉልሶይታ› ጌዛ»+
ዬግንቴዛይ ኤሲ ዬጌዛ።
4 ዋንሳ ግማለ እክሰፕ ዳድንቴዝ አፍላ ማእዛ። ፋ ጼሳይዳካ ዳፈ ዳንጭዛ። ኤ ሚዝ ካꬃይካ ቦለራኔ ደገራ ኤሳራ። + 5 አሳይ የ ዎደ የሩሳላመ ካታማፐ፥ ይሁዳ ቢታ ኡባይፐራኔ ዮርዳኖሳ ቦርካ ሄራፐ ኤኮ ይእዛ። 6 ፋ ናጋራ ቡጽታር ዮርዳኖሳ ቦርካ ኤ ኩሸ ጻማቅንትዛ።
7 ኤዝካ፥ ጋመ ፈርሳውታይፐኔ ሳዱቃውታይፕ ጋምታይ ጻማቅንቶዳይስ ፋኮ ይእዝታ ብኢ፥ ኡንትኮ፥ «Ꮊ ሾሽ ናኡንꬆ፥ የኦድ ጾስ ካቻይፕ ቆስንቶዳይ ጋርክ ይንታን ዞሬዛይ ኦኖ?+ 8 ይኬ፥ ይንቲ፥ ይ ናጋራይፕ ማቄዛና ቤዝዛ ኣፈ ኣፎይታ። 9 ይ፥ ይ ዎዝናራ፥ ‹አፍራመ፥ ኑ አደ ግ ይ ቆፕዛይ ጋርክ› ይንትስ ማቅፐ። ሎእꬂ ስኦይታ! ጾሳይ Ꮊ ሹችታይፕ አፍራመስ ናአ ከሶዳይስ ዳንዳእዛ። + 10 ጋንደ ምንጻይ ጻጳይድ ጊጊ በቴዛ፤ ሎኦ ኣፈ ኣፎዋ ምꬂ ኡባይ ጋችንቲ ታማ ጋንጨ ዎꬎዳ።+
11 «ይ፥ ይ ናጋራይፕ ማቄዛና ኤርሶዳይስ ታ ይንታን ሃꬃር ጻማቅዛ። ዝን ታፕ ጉየር ይእዛይ ይንታን ጌሻ አያናራኔ ታማር ጻማቆዳ። ኤ ታፕ ሎእꬂ ሚንግዛ፤ ታ ሀራ አቶዝን ኤ ጫማ ቶኮዳይስ ቤዞያ። 12 ካꬃ ጌሽዝ ፕꬄ ኤ ኩሻይድ የዛ። ካꬃ ሎእꬂ ጌሽዛ፤ ግስታ ፋ ሻላይድ ኦሎዳ፥ ዝን ቡና ቶኦዋ ታማይድ ጹጎዳ» ዬጌዛ።
የሱሳ ጻማቅንቶ
(ማር. 1:9-11፤ ሉቃ. 3:21-22)
13 የ ዎደ የሱሳ ዋንሳ ኩሻይድ ጻማቅንቶዳይስ ጋልላፐ ዮርዳኖሳ ቦርካ Ꮊንጌዛ። 14 ዝን ዋንሳ ኤዛ ካዮዳይስ ኮዪ፥ «ታ ነ ኩሻይድ ጻማቅንቶዳይስ ቤዞዳር ነ ታኮ ይእኔ?» ዬጌዛ። 15 የሱሳ ማሂ፥ «ጾሲ ኑፐ ኮዥዝ ባዝ ኡባ ኑ ፖሎዳይስ ቤዝዛይ ግሾስ Ꮊት ታስ ኤሮ ጎባ» ዬጌዛ። ዋንሳ ኤዝስ ኤሮ ግ ኤዛ ጻማቄዛ። 16 የሱሳ ጻማቅንቴዛን ጋርክ ቦርካፕ ከዜዝ። እዝራካ ሳሎ ዶይንትን ጾሳ አያናይ ሆለ ጋርክ ይኢ ኤዛል ዎꬎዳር በኤዛ። 17 የ ዎደ «ታ ቃꬍዛ ናአይ፥ ታ ኡፋይትዛ ናአይ Ꮊያ» ዬግዝ ቃላ ሳሎፕ የኤዛ። +
+ 3:1-2 ማቶ. 4:17፤ ማር. 1:15 + 3:3 ኢሳ. 40:3 + 3:4 2ካት. 1:8 + 3:7 ማቶ. 12:34፤ 23:33 + 3:9 ዋን. 8:33 + 3:10 ማቶ. 7:19 + 3:17 ማቶ. 12:18፤ 17:5፤ ማር. 1:11፤ ሉቃ. 9:35