20
ዎይነ ጋንጨ ኦꬄዝ ኦሶ አስታይ ኣዝሶ
1 «ጾስ ካተትꬃይ ፋ ዎይነ ጋንጨ ኦሶ አስታ ኦስሶዳይስ ዎንታ ጉራ ከዜዝ ጋደ ጎዳ ኣዝዛ። 2 ኤ የ ኦሶ አስታይስ ፐቲ ጋላስስ ፐቲ ዲናረ * ጋቾዳይስ ኡንታር ጊጊ፥ ኡንታን ፋ ዎይነ ጋንጨ ዳኬዛ።
3 «ማ ዎንታፕ ሀይꬒ ሳተ ማቆዳር ከዚ ኦሶ ꬋብን ጋበል አፋ ኤቄዝ ሀራ አስታካ ደንጌዛ። 4 ኤ ኡንትኮ፥ ‹ይንትካ ታ ዎይነ ጋንጨ Ꮊንጊ ኦꬆይታ፥ ታ ይንትስ ቤዝዛ ዳሞዘ ጋቾዳ› ዬጌዛ። 5 ኡንትካ Ꮊንጌዛ። ማካ ኤ ኡሱፑን ሳተራኔ ኡዱፉን ሳተር ከዚ Ꮊይ ጋርክ ኦꬄዛ። 6 ታጶ ፐቲ ሳተ ማቅን ኤ ከሳዳር Ꮊንክታ ኤቄዝታ ደንጊ፥ ‹ይ ኦሶ ኦꬄካ ጋላስ ሙዳ Ꮊይዳ አብስ ኤቂ ፔዤኔ?› ዬጌዛ።
7 «ኡ ማሂ፥ ‹ኑና ኦስስዛ አሲ ꬋቤዝ ግሾስ› ዬጌዛ።
«ኤዚ፥ ‹ይንትካ ታ ዎይነ ጋንጨ Ꮊንጊ ኦꬆይታ› ዬጌዛ።
8 «ሳአ ኦማꬅን፥ ዎይነ ጎዳይ ኦሶ አስታይ ሀላቃይኮ፥ ‹ኦሶ አስታ ጼጊ ጉየፕ ኦሶ ገለዝታይፕ አይኪ ቲና ገሌዝታ ሄሎዳይስ ኡንትስ ዳሞዘ ጋቾባ› ዬጌዛ። + 9 ታጶ ፐቲ ሳተር ኦሶ አይኬዝታይ ይኢ፥ ኦማር ኦማር ፐቲ ፐቲ ድናረ ኤኬዛ። 10 ቲና ኦሶ አይኬዝታይ ይኢ፥ ፓስ ጋመ እንግንቶዳ ግ ቆፔዛ። ዝን ኡንትካ ኦማር ኦማር ፐቲ ፐቲ ድናረ ኤኬዛ። 11 ፋ ሚሻ ኤኪ ማቂ ጋደ ጎዳይል አፋ ኦሌዛ። 12 ‹Ꮊይትታይ ጉየፕ ይኢ ፐቲ ሳተ ኣዳ ኦꬄዛ። ዝን ጋላስ ሙዳ አዋ ምሻር ዳቡሪ ፔዤዝ ኑር ኡንቲ ዋይዚ ፐቶ ማቆደ› ዬጌዛ።
13 «ዎይኔ ቱኬዝ ጎዳይ ኦሶ አስታይፕ ፐታይኮ፥ ‹ታ እሻዮ፥ ታኒ ነና ቆሄካያ፤ ነ ታር ጊግንቴዛይ ፐቲ ዲናረስ ባሳ? 14 ነ ግሽቶ ኤኪ ነ ካራ ቅቶባ። ታ ኦማꬅ የኤዛይስካ ኔሳይ ጋርክ እማዳይስ ኮይዛ። 15 ታኒ ታ ሚሻይር ኮዬዝ ባዝ ኦꬆዳይስ ታስ ማዉተ ባሳ? ዎይ ታኒ ኬሃ ማቄዝ ግሾስ ነና ቅናትስኔ?› ዬጌዛ።
16 «የይ ጋርክ Ꮊተ ጉይታይ፥ ቲናቶዳ ማ ቲንታይ ጉይቶዳ» ዬጌዛ። +
የሱሳ ፋ Ꮊይቆባ ባጋ ሃይꬒንꬆ ኦዴዛ
(ማር. 10:32-34፤ ሉቃ. 18:31-34)
17 የሱሳ የሩሳላመ Ꮊንግታር፥ ታጶ ናምኢ ታማርታ ዱማ ጋጻ ከስ ኡንትኮ ዬጌዛ፦ 18 «ዬዛኮ፥ ኑኒ Ꮊት የሩሳላመ Ꮊሞል አፋ የዛ። ኤዛይድ አስ ናአይ ቄሰ ሀላቅታይስኔ ህገ አስታማርታይስ ኣꬂ እንግንቶዳ። ኡንትካ ኤዛል አፋ Ꮊይቆ ፕርደ ፕርዶዳ። 19 ኤዛ አይሁደ ባ ዎያስ ኣꬂ እማዳ። ኡንቲ ኤዛ ካዉሾዳ፥ አላንጎዳ፥ ኤዛ ማዝቃለል አፋካ ሶቶዳ። ዝን ኤ ሃይꬒንꬆ ጋላስ Ꮊይቆፕ ደንዶዳ» ዬጌዛ።
ዛብዶሳ ናእታይ እንዳቲ ዎሳ
(ማር. 10:35-45)
20 የ ዎደ ዛብዶሳ ማቻት ፋ ናምኢ ꬍራꬅ ናእታይር የሱሳኮ ይኢ፥ ኤ ቲናይድ ቡንቂቲ ፐትባዝ ኤዛ ዎሴዛ።
21 የሱሳ እዝኮ፥ «ነ አብ ኮዬ?» ዬጌዛ።
እዛ ማሂ፥ «ነ ካተትꬃይድ Ꮊ ታ ናምኢ ናእታይፕ ፐታይ ኔስ ኡሻቻ ፐታይ ነ ሀድርሳ በቶ ጎየ!» ዬጌዛ።
22 ዝን የሱሳ ማሂ፥ «ይ አብ ዎስዛኮ ኤሮያ፤ ታኒ ኡዦዳይስ የዝ መቶ ጹአ ኡዦዳይስ ዳንዳእኔ?» ዬጌዛ።
ኡንትካ፥ «ኤ ኑ ዳንዳእዛ» ዬጌዛ።
23 የሱሳ፥ «ቱማ ታ ኡዦዳይስ የዝ ጹአይፐ ይንቲ ኡዦዳ። ዝን ታ ኡሻቻኔ ሀድርሳ በቶድታና ዶሬዛይ ታና ባያ። የ አቃይ እንግንትዛይ፥ ታ አዳይ እማዳይስ ጊግሴዝ አስታይሲ» ዬጌዛ።
24 አቴዝ ታጲ ኤ ታማርታይ የያ ስኢ ናምኢ እሽታይል አፋ ካጭንቴዛ። 25 ዝን የሱሳ ኡንታን ኡብታ ጼጊ Ꮊይ ጋርክ ዬጌዛ። «አይሁደ ባ አሳ አቅስዝታይ ፋ አሳል አፋ ጎዳትዛነ ኡንታን ካልꬅዝታይ ዎልቃር አቅስዛና ይ ኤርዛ። 26 ዝን ይ ጋንጨ Ꮊይ ጋርክ ማቅፐ። ይንትፕ ባይራትꬅ ኮይዝ ኦንካ ይንትስ አይለ ማቆ። + 27 ይ ጋንጨ ኡባይፕ ኣꬅ ማቆዳይስ ኮይዝ ኦንካ ይንትስ አይለ ማቆዳይስ ቤዝዛ። 28 የይ ጋርከካ፥ አስ ናአይ አስ ማዶዳይስኔ ጋመ አስ ዎዞዳይስ ፋ ሸምፖ እማዳይስ የኤዛፕ አትን አሳር ማድንቶዳይስ የኤካያ» ዬጌዛ።
የሱሳ ናምኢ ቶእታ ፓꬄዛ
(ማር. 10:46-52፤ ሉቃ. 18:35-43)
29 የይፕ ጉየ፥ የሱሳ ፋ ታማርታይር ኢያርኮፕ ከዚ Ꮊማዳር፥ ጋመ አሳይ ኡንታን ካሌዛ። 30 ኦገ ጋጻ በቴዝ ናምኢ ቶእታይ የሱሳ ኤዛይር ኣꬍዛና ስኢ፥ «ጎዳዮ፥ ዳዉተ ናአዮ፥ ኑስ ቃꬍንቶየ» ዬጊ ኡኬዛ። 31 ጋመ አሳይ ኡንታን፥ «ሀይዞይታ» ዬጊ ቆዴዛ። ዝን ኡንቲ፥ «ጎዳዮ፥ ዳዉተ ናአዮ፥ ሀያና ኑና ማሮየ» ግ ጉጂ ኡኬዛ።
32 የሱሳ ኤቂ፥ ኡንታን ጼጊ፥ «ታ ይንትስ አብ ኡዶድ ጋርክ ኮይኔ?» ዬጊ ኦይጬዛ።
33 ኡንትካ፥ «ጎዳዮ፥ ኑ ኣፋይ በአዳይ ጋርክ ኑ ኮይዛ» ዬጌዛ። 34 የሱሳ ኡንትስ ቃꬍንቲ፥ ኡ ኣፋ ቦቼዛ። ኤልሲ ኡ ኣፋይ ብእን፤ ኡ ኤዛ ካሊ ቅቴዛ።
* 20:2 ፐቲ ዲናረ፦ ፐቲ አሲ ፐቲ ጋላስ ኦꬂ ፔዢ ኤክዛ ሚሸ። + 20:8 ለዊ. 19:13፤ ናምእ. 24:15 + 20:16 ማቶ. 19:30፤ ማር. 10:31፤ ሉቃ. 13:30 + 20:26 ማቶ. 23:11፤ ማር. 9:35፤ ሉቃ. 22:26