2
አዋ ከስ ባጋፕ የኤዝ አስታ
1 ካት ሄሮዶሳ ዎደ የሱሳ ይሁዳ ቢታ ቤተለመ ካታማ የልንቴዛይፕ ጉየ ጾልንቶ ፍላግዝታይ አዋ ከስ ባጋፕ የሩሳላመ ይኢ፥ 2 «የልንቴዝ አይሁድታይ ካታይ አባ የኔ? ኑ አዋ ከስ ባጋር ከዜዝ ጾልንቶ ብኢ ኤዝስ ጎይኖዳይስ የኤዛ» ዬጊ ኦይጬዛ።
3 ካት ሄሮዶሳ የያ ስኢ ዳጋሜዛ። የሩሳላመ የዝ አስ ኡባይካ ዳጋሜዛ። 4 ሄሮዶሳ ቄሰ ሀላቅታኔ ህገ አስታማርታ ፋኮ ጼጊ «ክርስቶሳ አባ የልንቶደሻ?» ዬጊ ኡንታን ኦይጬዛ። 5 ኡንትካ፥ «ይሁዳ ቤተለመ ናባይ፥
6 « ‹ይሁዳ የዝ ቤተለመ፥ +
ይሁዳ የዝ ጋደ አቅስዝታይፕ፥
ነ አባራካ ካዉዦያ።
ታ ዎያ እስሬለ ሃርዛይ፥
ኔፕ ከዞዳ ኤካ ታ ዎያ እስሬለ ሄንግዛ ማቃዳ›
ግ ጻፌዛ» ዬጌዛ።
7 የይፕ ጉየ፥ ሄሮዶሳ አዋ ከስ ባጋፕ የኤዝ አስታ ጌማር ጼጊ፥ ጾልንቶ ኡ በኤዝ ላይꬃ ኡንታፕ ሎእꬅ ኦይጪ ኤሬዛ። 8 ኤ ኡንታን ቤተለመ ዳክታር፥ «Ꮊንጊ የልንቴዝ ናአ ሚንꬂ ኮዦይታ፤ ኤዛ ይ ደንግኮ ታካ Ꮊንጊ ኤዝስ ጎይኖድ ጋርክ ማቅታር ታስ ኦዶይታ» ዬጌዛ። 9 ኡንትካ ካታይ ሄሮዶሳ ኦዴዛና ስኢ ቅቴዛ። ኡ አዋ ከስ ባጋር በኤዝ ጾልንታይ ኡንታን ካልꬂታር ናአይ የዛ አቃይድ ኤቆድ ሄሎዳይስ ካንጊ ሄልꬄዛ። 10 ኡ የ ጾልንታ ብኢ አቆፕ ኣꬎ ኡፋይስ ኡፋይቴዛ። 11 ካራ ገሊ ናአይ ፋ እንዳት ማይራምር የዛና በኤዛ። ኤስ ጹጉኒ ጎይኔዛ። ፋ ሳጽና ዶዪ ዎርቀራ፥ እጻነራኔ ካርበራ ኤስ እንጌዛ። 12 ኡ ሄሮዶሳኮ ጉየ ማቃማይ ጋርክ ጾሳይ አቡካር ኡንትስ ኦድን፥ ሀራ ኦገር ፋ ቢታ ማቄዛ።
ናአ ኤኪ ግብጸ ቆስንቶ
13 አዋ ከስ ባጋፕ የኤዝ አሳይ ቅቴዛይፕ ጉየ፥ ጎዳይ ኪታንቻይ ዮሴፋስ አቡካር በንቲ፥ «ሄሮዶሳ ናአና ዎꬎዳይስ ኮይዝግሾስ ደንዶባ፤ ኤልሲ ናአይራ ናአይ እንዳትራ ኤኪ ግብጸ ቢታ Ꮊንጎባ። ነ ማቃድ ጋላሳ ኔስ ኦዶድ ጋꬆ ኤዛይድ ጋምኦባ» ዬጌዛ።
14 የይ ግሾስ፥ ዮሴፋ ቃማር ደንዲ፥ ናአይራ ናአይ እንዳትራ ኤኪ ግብጸ Ꮊንጌዛ። 15 ናበ ዶናር ጾሲ፥ «ታኒ፥ ታ ናአ፥ ግብጸ ቢታፕ ጼጌዛ»+ ግንትንቴዝ ቃላይ ፖልንቶድ ጋርክ ሄሮዶሳ Ꮊይቆድ ሄሎዳይስ ኤ ኤዛይድ ጋምኤዛ።
16 የይፕ ጉየ፥ አዋ ከስ ባጋፕ የኤዝ አሳይ ኤዛ ዶሼዛና ኤሪ ኢታ ይሎቴዛ። ኤ ቲና ኡንታፕ ስኤዛይ ጋርክ ቤተለመኔ የ ሄራ የዝ ናምኢ ላይꬅ ኩመዝታኔ ናምኢ ላይꬃፕ ሱለ የዝ ꬍራꬅ ናእታ ኡባ ፋ ዎታዳርታ ዳኪ ዎꬍሴዛ።
17-18 ናበ እርማሳ ዶናር፥
«ዬፎኔ ዘላልሲ፥
ራማ ስንቴዛ።
እራሄላ ፋ ናእታይስ ዬክዛ፤
ኡ Ꮊይቄዝ ግሾስ
ምንጎዳይስ ዳንዳኤካያ»
ግ ኦዴዛይ ፖልንቴዛ። +
ግብጸፕ ናዝረተ ማቅꬅ
19 ሄሮዶሳ Ꮊይቄዛይፕ ጉየ ጎዳ ኪታንቻይ ዮሴፋስ ግብጸ አቡካር በንቲ፥ 20 «ናአ ዎꬎዳይስ ኮይዝታይ Ꮊይቄዝ ግሾስ ደንዲ ናአይራ ናአይ እንዳትራ ኤኪ እስሬለ ቢታ ማቆባ» ዬጌዛ።
21 ዮሴፋ ደንዲ ናአይራ ናአይ እንዳትራ ኤኪ እስሬለ ቢታ ማቄዛ። 22 ዝን አርክሎሳ ይሁዳል ፋ አዳይ ሄሮዶሳ አቆ ካዉቴዛና ስኢ የ አቃ Ꮊማዳይስ ያሽቴዛ። ጾሳይ አቡካር ኤዛ ቤዝን ጋልላ ቢታ Ꮊንጌዛ። 23 ናብታይ ዶናር፥ «ናዝረተ አስ ግንትንቶዳ» ግ ኦድንቴዛይ ፖልንቶድ ጋርክ ናዝረተ ካታማ Ꮊንጊ ኤዛይድ ጋምኤዛ። +
+ 2:6 ሚካ. 5:2 + 2:15 ሆሳ. 11:1 + 2:17-18 ኤርም. 31:15 + 2:23 ማር. 1:24፤ ሉቃ. 2:39፤ ዋን. 1:45