ጳዉሎሳ ኤፍሶነ አሳይስ ጻፌዝ ኪታ
ገሎ
ጳዉሎሳ ኤፍሶነ የዝ አሳይስ ጻፌዝ ኪታይ ኡባይፕ ኣꬂ በኤዛይ፥ «ዎደ ሄልኮ ጾሲ ፖሎዳይስ ቆፔዝ ቆፋይ፥ ሳሎኔ ሳአ የዝ መትꬅ ኡባይ ክርስቶሳፕ ኦሞ ማቆዳይ ጋርከሲ» ዬግዝ ቆፋ (1:10)። የይል አፋ ጉጂ የሱስ ክርስቶሳር የዝ ፐትፐተꬃይድ፥ አስ ዘረꬅ ኡባይ ፐቶ ማቆዳይ ጋርክ Ꮊ ግታ ቆፋ ኦሶል ፔሾዳይ ጋርክ ጾስ ዎይታ ቆፕስዛ።
ኤፍሶነ ኪታይ ቲና ክፍላይድ ጻፌዝ ካራ ቆፋ ማቄዝ ፐትፐትꬅ ባጋ ጻፎዳይስ አይኬዛና ዳልግሲ፥ ጾሳይ አዳይ ፋ አሳ ዋይዚ ዶሬዛኮ፥ ኡንትካ ኤ ናአ፥ የሱስ ክርስቶሳር ፋ ናጋራፕ ማሮትꬅ ደንጌዛ ዋይዚ ዋሎ ከዜዛኮኔ፥ ጾሳ ግታ ኡፋይስ ቃላይ ጌሻ አያና ባጋር ቱማ ማቄዛይ ዋይዚ ኤርንቴዛኮ ኦድዛ። ናምእንꬆ ክፍላይድ ማ ጻፌዛይ Ꮊ ኪታ ናባብዛ አሳይ ፋ ፐትፐተꬅ የሳይድ ክርስቶሳር ኡንትስ የዝ ፐትፐተꬃይ ቱማ ማቆዳይ ጋርክ ኡ ዋይዚ የዞዳይስ ቤዝዛኮ ቆፍስዛ።
አሳይ ክርስቶሳር የዝ ፐትፐተꬅ ዋይዚ የዞዳይስ ቤዝዛኮ ዱማ ዱማ ኣዝሶር ቆንጬዛ። ዎሳ ኬꬂ አሰትꬅስ ኣዝሶ ማቅን ክርስቶሳ የ አሰትꬃይስ ኩስተ። ዎሳ ኬꬂ ግምበ ኬꬃር ኣዝስንትን ክርስቶሳ የ ኬꬃ ሙመር ቶኪ አይክዝ ክርክሮ ጋርክ ማቅዝ ሹቺ። ዎሳ ኬꬂ ማችር ኣዝስንትዛ ክርስቶሳ አዝናር ኣዝስንቴዛ። ጻፋይ ክርስቶሳ ባጋር ቆንጬዝ ጾሳ ኣꬎ ኬሄትꬃፕ ጋመ ሶቢ ኦድታር፥ ጋንጫይ ጪሞትዛ ናሻ ናሽዛ። ኤ ኡባ ባዝ፥ ክርስቶሳ ሲቆ፥ ኤ ያርሽንቶ፥ ኤ እንጌዝ ናጋራ አቶትꬃ፥ ኤ ኣꬎ ኬሄትꬅኔ ኤ ጌሽትꬅ ባጋር በንትዛ።
ኤፍሶነ ኪታይ አይኬዝ ቆፍታ
ሳሮꬆ 1:1-2
ክርስቶሳኔ ዎሳ ኬꬅ 1:3—3:21
ክርስቶሳር የዝ ኦሮꬅ ደኦ 4:1—6:20
ኩስተ ቆፋ 6:21-24
1
ሳሮꬆ
1 ጾስ ሸነር ክርስቶሳ የሱሳ ሀዋረ ማቄዝ ጳዉሎሳፕ፥ ኤፍሶነ የዝ ጌሽታይስኔ ክርስቶሳ የሱሳ አማንዝታይስ ጻፍንቴዝ ኪታ። +
2 ጾስ ኑ አዳይፐኔ ጎዳ የሱስ ክርስቶሳፕ ኣꬎ ኬሃትꬅኔ ሳሮትꬅ ይንትስ ማቆ።
አያና አንጆ
3 ሳሎ የዝ አያና አንጆ ኡባይር ክርስቶሳ ባጋር ኑና አንጄዝ፥ ኑ ጎዳ የሱስ ክርስቶሳ አዳይ፥ ጾሳይ ጋላትንቶ። 4 ኑኒ ኤ ቲና ገሸትꬃር ቦሮ ባዝታ ማቆዳይ ጋርክ ጾሲ አላመ መꬊንቶዳይፕ ቲና ክርስቶሳ ባጋር ፋ ሲቆር ኑና ዶሬዛ። 5 ጾሲ ፋ ሸናይድ ፋ ዶሴዛይ ጋርክ የሱስ ክርስቶሳ ባጋር ኑና ፋ ናእታ ኡዶዳይስ ቲናቲ ቆፒ ጋዴዛ። 6 ጾሲ ፋ ሲቅዛ ናአይ ባጋር ኑስ ጨረ እንጌዝ ቦንችንቴዝ ኣꬎ ኬሃትꬃይ ጋላትንቶዳይ ጋርክ የያ ኡዴዛ።
7 ጾሳ ኣꬎ ኬሃትꬅ ዱረትꬃይ ጋርክ ክርስቶሳ ሱꬃር ዎዝንቲ ናጋራስ አቶትꬅ ኑ ደንጌዛ። 8 ፋ ኣꬎ ኬሃትꬃ ኤጨትꬃራኔ ኤራትꬃር ጋንꬂ ኑስ እንጌዛ። + 9 ጾሳይ ፋ ቆፒ ጋዴዛይ ጋርክ ክርስቶሳ ባጋር ኤ ሸነ ጹራ ኑ ኤሮዳይ ጋርክ ኦꬄዛ። 10 ዎደ ሄሎዳር ጾሲ ፖሎዳይስ ቆፔዝ ቆፋይ፥ ሳሎኔ ሳአ የዝ መትꬅ ኡባ ክርስቶሳፕ ኦሞ ኡዶዳይሲ።
11 ኡባ ባዝ ፋ ሸነ ጋርክ ኦꬅዛ ጾሳይ፥ ቲናቲ ፋ ቆፒ ጋዴዛይ ጋርክ ክርስቶሳ ባጋር ኑኒ ኤ እርስታ ላቶዳይ ጋርክ ኑና ዶሬዛ። 12 የይ ሀኔዛይ፥ ክርስቶሳል ኡፋይስ ጋዲ ናጎር ቲና ማቄዝ ኑኒ ጾስ ቦንቻ ጋላታር ቆንጭሶዳይ ጋርከሲ። 13 ይንትካ ይ አቶትꬅ ዎንግለ፥ የይካ ቱማ ቃላ ስኤዝ ዎደ ክርስቶሳ አማኔዛ። ጾሳይ ይንትስ እንጎድ ጌዝ ጌሻ አያና ማታመ ይንታል ጋዴዛ። 14 የይካ ጾስ ቦንቻይ ጋላትንቶዳይ ጋርክ ጾሳይ ፋ አሳ ዎዞድ ጋꬆ ጌሻ አያና ኑ ላቶድ ጋዳይስ ኑስ ሳꬅ ኡዲ እንጌዛ።
ጳዉሎሳ ዎሳ
15 የይ ግሾስ፥ ጎዳ የሱሳል ይንትስ የዝ አማናኔ ጌሽታይስ የዝ ይ ሲቃ ታ ስኢ 16 ታ ዎሳይር ይንታን ቆፕታር ይ ግሾስ ጾሳ ጋላትዛና አሸካያ። 17 ኑ ጎዳ የሱስ ክርስቶሳ ጾሳ፥ ቦንቾ ኣዳ ይ ኣꬂ ኤሮዳይ ጋርክ ኤጨትꬅኔ ቆንጭꬅ አያና ይንትስ እማዳይ ጋርክ ታ ዎስዛ። 18 ጾሳይ ይንታን ጼጌዝ ኡፋይሳይኔ ጌሽታይ ላትዛ ቦንቾ ላታይ አብ ጋርክ ጋሜዛኮ ይ ኤሮዳይስ ጾሳይ ይ ዎዝና አፋ ዶዮድ ጋርክ ታኒ ጾሳ ዎስዛ።
19 ማ ኤዛ አማንዛ ኑር ኦꬅዛ ኤ ዎልቃይ አብ ጋርክ ኣꬎ ዳማዛኮ ይ ኤሮዳይ ጋርክ ታ ዎስዛ። 20 ክርስቶሳ Ꮊይቆፕ ደንꬂ፥ ሳሎ ፋ ኡሻች ባጋር በትꬄዝ ክርስቶሳር ኦꬄዝ ግታ ዎልቃ። 21 ኤ ሱንꬃይ፥ አቅስዝታይፐነ ማዉተር የዝታይፕ፥ ሞድዝታይፐኔ ጎድታይፕ፥ ኣꬅ ማቂ Ꮊ አላማይል ኣዳ ባዝን ቲናፕ የኦድ አላማይዳካ ሀራ ሱንꬅ ኡቢታይፕ ኣꬎ ቦንቾ ሱንꬅ እንጌዛ። + 22 ጾሳይ ኡባ ባዝ ክርስቶሳ ቶኬ ኦሞ ሃርሴዛ፤ ማ ዎሳ ኬꬅስ ኡባ ባዛር ኩስተ ማቃዳይ ጋርክ ኤዛ ሹሜዛ። 23 ዎሳ ኬꬃይ ክርስቶሳስ አሰትꬂ። እዛካ ክርስቶሳ ኡባባዛር ኩንꬅዝ ኤስ እዛ ኤ ኩንꬃቶ።+
+ 1:1 ሀዋ. ኦ. 18:19-21፤ 19:1 + 1:8 ቆላ. 1:14 + 1:21 ማዝ. 110:1 + 1:23 ማዝ. 8:6፤ ቆላ. 1:22-23፤ 1:18