3
ሳርዴሳ ዎሳ ኬꬅስ ኪትንቴዝ ኪታ
1 «ሰርዴሰ ዎስ ኬꬅ ኪታንቻይስ Ꮊይ ጋርክ ዬጊ ጻፎባ።
ላፑን ጾስ አያንታኔ ላፑን ጾልንትታ አይኬዛይ Ꮊይ ጋርክ ዬግዛ፦ ታኒ ነ ኦሳ ኤርዛ፤ ሱንꬅስ ነ ፓꬅ የዛ ዝን፥ ነ Ꮊይቄዛ። 2 ባርኮባ! Ꮊይቆዳይስ ሄሌዝታኔ አቴዝ ጽቃ ዎልቃ ምንꬆባ። ነ ኦሳይ ታ ጾሳይ ቲና ፎሎ ማቂ በንተካያ። 3 ይኬ፥ ነ ኤኬዝባዝኔ ስኤዝባዝ አካኮባ፤ ናጎባ፤ ነ ናጋራይፕ ማቆባ። ኔኒ ባርካም እጽኮ ታ ነ ቆፐካዝን ካይዞ ጋርክ ኔኮ የኦዳ፤ ታ አባ ዎደ የኦዳዛኮ ነ ኤሮያ። +
4 ዝን ፋ ማኦ ቅትሶዋ ጽቃ አስታይ ሳርዴሳ የዛ። ኡንትስ ቤዝዛ ባዝ ማቄዝ ግሾስ ቦꬅ ማኦ ማኢ ታር የꬎዳ። 5 ጋምዝ ኦንካ ኡንቲሳይ ጋርክ ቦꬅ ማኦ ማኦዳ። ታኒ ኤ ሱንꬃ ደኦ ማጻፋይፕ ኡጫሚ። ታኒ ታ አዳይ ቲናኔ ታ አዳይ ኪታንችታይ ቲና ኤ ታባዝ ማቄዛና ማርካቶዳ። + 6 አያናይ ዎሳ ኬꬅታይስ ግዝባዝ ስእዝ ሀየር የዝ ኦንካ ስኦ።
ፍላደልፋ ዎሳ ኬꬅስ ኪትንቴዝ ኪታ
7 «ፍላደልፋ ዎሳ ኬꬅ ኪታንቻይስ Ꮊይ ጋርክ ዬጊ ጻፎባ።
ጌሽኔ ቱማንቻይ፥ ዳዉተ ቁልፐ ፋ ኩሸ አይኬዛይ፥ Ꮊይ ጋርክ ዬግዛ፦ ኤ ጎርድን ኦንካ ዶዮዳይስ ዳንዳኦያ፤ ማ ኤ ዶይን ኦንካ ጎርዶዳይስ ዳንዳኦዋ። + 8 ታኒ ነ ኦሳ ኤርዛ፤ ይኬ ታ ነ ቲና ኦንካ ጎርዶዳይስ ዳንዳኦዋ ዶያ ፐንገ ጋዴዛያ። ነ ዎልቃይ ጽቃ ማቅኮካ፥ ታ ቃላ ናጌዛ፤ ታና ካደካ። 9 አይሁደ ባዛር ፋና አይሁደ ግዝ ዎርድታኔ ጻላሄ ባግታ ኔኮ ኮኦዳኔ ነ ቲና ጹጉንꬆዳ። ታ ነና ዶስዛያ ኡንታን ኤርሶዳ። + 10 ኔኒ፥ ‹ጋርዦባ› ግ ታ ኪቴዝ ኪታ ናጌዝ ግሾስ ኩንꬅ አላማ ፋጮዳይስ የኦድ ዋየ ዎዳይፕ ታኒ ነና ናጎዳ።
11 ታኒ ኤልሲ የኦዳ፤ ኦንካ ነ ዛዉዳ ኤካማይ ጋርክ ኔስ የዛ ባዝ ሚንꬂ አይኮባ። 12 ጋሜዛና ታ ጾስ ካራ ቱስ ኡዶዳ፤ ኤ ኤዛይድ መꬍናስ የዞዳ። ታኒ ታ ጾሳይ ሱንꬃኔ ታ ጾሳይ ካታማይ ሱንꬃ ኤዛል አፋ ጻፎዳ፤ እዛካ ታ ጾስ ካለፕ ዎꬍዝ ኦሮꬅ የሩሳላመ። ማ ታ ታ ኦሮꬅ ሱንꬃካ ኤዛል አፋ ጻፎዳ። + 13 አያናይ ዎሳ ኬꬅታይስ ግዝባዝ ስእዝ ሀየ የዝ ኦንካ ስኦ።»
ሎዶቃ ዎሳ ኬꬅስ ኪትንቴዝ ኪታ
14 «ሎዶቃ ዎሳ ኬꬃ ኪታንቻይስ Ꮊይ ጋርክ ዬጊ ጻፎባ።
‹አምንኤ› ማቄዝ አማንንቴዝ ቱማ ማርካይ፥ ጾስ መትꬅ ኡባ ሃርዛይ Ꮊይ ጋርክ ዬግዛ:+ 15 ታኒ ነ ኦሳ ኡባ ኤርዛ፤ ኔኒ እርጻ ዎይ ምሻ ማቀካያ፤ ኔኒ ናምአይፕ ፐታ ማቄዛኮ ኔስ ሎኦ ዝኒ! 16 ኔኒ እርጻ ዎይ ምሻ ባ ቦልኦ ማቄዝ ግሾስ ታ ነና ታ ዶናይፕ ጩቶዳይስ ሀንዛ። 17 ይኬ፥ ኔኒ፥ ‹ታኒ ዱረ፥ ጋመ ሻሎር የዛ፥ ታስ አብካ ፓጨካያ› ነ ዬግዛ። ዝን ኔኒ ሶንቄዛ፥ ማንቆ፥ ቶአኔ ካሎቴዛ ማቄዛና ኤሮያ። 18 የይ ግሾስ፥ ነ ዱርቶዳይስ ታማር ጌዤዝ ዎርቃ፥ ነ ዬላ ካሎ ካሞዳይስ ቦꬅ ማኦኔ ሎእꬅ በአዳይስ ማድዛ ኣፈ ꬋለ ታፕ ዎንጎዳይ ጋርክ ታ ነና ዞርዛ።
19 ታ ታ ዶስዝታ ካጭዛኔ ሴርዛ፤ ይኬ ሉሎባ፤ ነ ናጋራይፕ ማቆባ። + 20 ዬዛኮ፥ ታ ባለር ኤቂ ጼጎዳ። ኦንካ ታ ጼሳ ስኢ፥ ጋዛራ ዶይኮ፥ ታ ኤኮ ገሎዳ፤ ኤዛር ፐትፕ ካꬃ ማዳ፤ ኤካ ታራ ፐትፕ ማዳ።
21 ታ ጋሚ ታ አዳይራ ኤ ዙፋናይል በቴዛይ ጋርክ ጋሜዛይ ታራ ታ ዙፋነል በቶዳይ ጋርክ ማዉተ እንጎዳ። 22 አያናይ ዎሳ ኬꬅታይስ ግዝባዝ ስእዝ ሀየር የዝ ኦንካ ስኦ» ዬጌዛ።
+ 3:3 ማቶ. 24:43 + 3:5 ከስ 32:32 + 3:7 ኢሳ. 22:22፤ ኢዮ. 12:14 + 3:9 ኢሳ. 49:23፤ 60:14፤ ኢሳ. 43:4 + 3:12 ዋን. ቆን. 21:2፤ ኢሳ. 62:2፤ 65:15 + 3:14 ኣዝ. 8:22 + 3:19 ኣዝ. 3:12፤ እብራ. 12:6