ማቶሳ ጻፌዝ የሱስ ክርስቶሳ ዎንግለ
ገሎ
ማቶሳ ዎንግላይ፥ የሱሳ ይእꬅ ኡፋይሳይ ካሰ ኤ ባጋ ኦድንቴዛይኔ አሽዛያ ማቄዛና ጾሲ ቲና ጫቃይድ ፋ አሳይስ እንጌዝ ኡፋይስ ቃላ ፖሌዛይ ኤ ባጋር ማቄዛና ኦድዛ ዎንግለ። Ꮊ ዎንግላይ የሱሳ ኡ ጋንጨ የልንቲ ድጬዝ አይሁድታይ ኣዳስ ባዝን አላመ ኡባይሲ።
ማቶሳ ዎንግላይ፥ ሎእꬂ ናግንቶር ጻፍንቴዝ ማጻፈ። ማቶሳ ፋ ማጻፋ የሱሳ የልንቴዛይፕ አይኪ፥ ኤ ጻማቅንታኔ ኤ ፓጭንታ ኦዲ ማቂ፥ ጋልላ ቢታ ኤ ሳባኬዝ ባዝ፥ ታማርሴዝ ባዝኔ ሀርግንቴዝታ ፓꬄዝ ባዝታ ኦድዛ። ኤዛይላካ፥ የሱሳ ጋልላፕ የሩሳላመ Ꮊንጌዛኔ ኤ Ꮊ ሳአል የዜዝ ዎደ ዉርስꬅ ሳምንታ ሀኔዝ ባዝታ ቤዝዛ። የይካ ኤ ሶትንታ፥ ኤ Ꮊይቃኔ ኤ ደንዳ ዎላል ኦድዛ።
Ꮊ ዎንግላይ፥ የሱሳ ጾስ ህገ ብሎዳይስ ማዉተር የዛኔ ጾስ ካተትꬅ ባዝ ታማርስዛ ባይራ አስታማረ ኡዲ ሺሽዛ። ኤ ትምርታይፕ ጋንግዛ ባጋይ ዱማ ዱማ ሙራር እችን አቆ ሻክንትፍዛ።
1. ጾስ ካተትꬅ አሳይ ሀኖትꬅ፥ ኦሶ፥ ማዉተኔ ኡ ዉርስꬅ አንጃ ኦድዛ አምባል አፋ ትምርተ (ሸም 5—7)።
2. ታጶ ናምኢ ታማርታይ ዎንግለ ሳባኮዳይስ Ꮊንጌዝ ዎደ ኡንትስ እንግንቴዝ ህገ (ሸም 10)።
3. ጾሳ ካተትꬅ ባዝ ታማርሶዳይስ ሺቄዝ ዱማ ዱማ ኣዝሶ (ሸም 13)።
4. ኤ ታማረ ማቅꬅስ የዝ ብልꬅ ኦድዝ ትምርተ (ሸም 18)።
5. Ꮊ አላማይ ዉርስꬅኔ ጾስ ካተትꬃይ ፎሎ ይእꬅ ባጋ ኦድዝ ትምርተ (ሸም 24—25)።
ማቶሳ ዎንግላይ አይኬዝ ቆፍታ
የሱስ ክርስቶሳ ዛረ ጹስኔ ኤ የልንቶ 1:1—2:23
ጻማቅዛ ዋንሳ ኦሶ 3:1-12
የሱሳ ጽንቃተኔ ፓጭንቶ 3:13—4:11
የሱሳ ጋልላ ቢታ ፋ ኦሶ አይኬዛ 4:12—18:35
የሱሳ ጋልላፕ የሩሳላመ ሄሎዳይስ ኦꬅዝ ኦሶ 19:1—20:34
የሱሳስ ዉርስꬅ ሳምንታኔ፥ የሩሳላመ ሄራ 21:1—27:66
ጎዳይ Ꮊይቆፕ ደንዶኔ በንትꬅ 28:1-20
1
የሱሳ የለትꬅ ጹሲ
(ሉቃ. 3:23-38)
1 ዳዉተ ናአ አፍራመ ናአ ማቄዝ የሱስ ክርስቶሳ የለትꬅ።
2 አፍራመ እሳቃ የሌዛ፤
እሳቃ ያይቆባ የሌዛ፤
ያይቆባ ይሁዳራኔ ኤ እሽታ የሌዛ፤
3 ይሁዳ ትእማርፕ ፓረሳኔ ዛራ የሌዛ፤
ፓረሳ አስሮመ የሌዛ፤
አስሮማ ራመ የሌዛ፤
4 ራመ አምናዳባ የሌዛ፤
አምናዳባ ናአሶና የሌዛ፤
ናአሶና ሳልሞነ የሌዛ፤
5 ሳልሞና ራአብፐ ቦኤዛ የሌዛ፤
ቦኤዛ ኡርትፐ ኢዮቤደ የሌዛ፤
ኢዮቤደ ኢሳየ የሌዛ፤
6 ኢሳየ ካታ ዳውተ የሌዛ፤
ካት ዳውተ ኦርዮ ማቻትፐ ሶሎሞነ የሌዛ፤
7 ሶሎሞነ ሮብአማ የሌዛ፤
ሮብአመ አብያ የሌዛ፤
አብየ ኣሳፈ የሌዛ፤
8 ኣሳፈ ኢዮሳፈጸ የሌዛ፤
ኢዮሳፍጸ ኢዮራመ የሌዛ፤
ኢዮራመ ኦዛኔ የሌዛ፤
9 ኦዛኔ ኢዮአታመ የሌዛ፤
ኢዮአታመ አካዛ የሌዛ፤
አካዛ ህዝቃሳ የሌዛ፤
10 ህዝቃሳ ምናሰ የሌዛ፤
ምናሰ አሞጻ የሌዛ፤
አሞጻ ኢዮሳሳ የሌዛ፤
11 ኢዮሳሳ ኢኮናናራኔ ኤ እሽታ የሌዝ ያ ላይꬅተ እስሬለ አሳይ ድእንቲ ባብሎነ ቢታ Ꮊንጌዛ። +
12 ባብሎነ ቢታ እስሬለ አሳይ ድእንቲ Ꮊንጌዛይፕ ጉዬ ኢኮናና ሳላትያለ የሌዛ።
ሳላትያለ ዘሩባበላ የሌዛ፤
13 ዘሩባበላ አብድዩ የሌዛ፤
አብድዩ ኤልያቀመ የሌዛ፤
ኤልያቀመ ኣዞራ የሌዛ፤
14 ኣዞራ ሳዶቀ የሌዛ፤
ሳዶቀ አክመ የሌዛ፤
አክመ ኤልዩዳ የሌዛ፤
15 ኤልዩዳ አላዛራ የሌዛ፤
አላዛረ ማታነ የሌዛ፤
ማታነ ያይቆባ የሌዛ፤
16 ያይቆባ ዮሴፋ የሌዛ፤
ዮሴፋ ክርስቶሳ ግዝ የሱሳና የሌዝ ማይራሚ አዝና።
17 ይኬ፥ የለትꬅ አፍራመፕ ዳዉተ ሄሎዳይስ ታጶ ኦይደ። ዳዉተፕ Ꮊንጊ ባብሎነ ድአ ሄሎዳይስ ታጶ ኦይደ። ባብሎነ ድአይፕ Ꮊንጊ ክርስቶሳ ሄሎዳይስ ታጶ ኦይዲ የለትꬅ ማቅዛ።
የሱስ ክርስቶሳ የለትꬅ
(ሉቃ. 2:1-7)
18 የሱስ ክርስቶሳ የልንቶ ታርካይ Ꮊይፕ ካልዛ። ኤ እንዳት ማይራማ ዮሴፋስ ኦይጭንቲ የዛር ዮሴፋር ዎላ አቀካዛር ጌሻ አያናፕ ዎደጼዛ። + 19 ዮሴፋ ጌሻ አስ ማቄዝ ግሾ እዞ አሲ ኦዶዳይ ጋርክ ኮየካዛይ ግሾስ ጌማር አሾዳይስ ቆፔዛ። 20 ኤ የ ቆፋል የዝን ጾሳ ኪታንቻይ አቡካር ኤስ በንቲ፥ «ዳዉተ ናአ፥ ዮሴፋ፥ ማይራማ ዎደጼዛይ ጌሻ አያናፕ ማቄዝ ግሾ እዞ ኤኮዳይስ ያሽትፐ» ዬጌዛ። 21 እዛ ꬍራꬅ ናአ የሎዳ፥ ኤ ዎይታ ኡ ናጋራይፕ አሽዛይ ግሾ ኤ ሱንꬃ ነ የሱሳ ግ ጼጎዳ። +
22 ጎዳይ ናባይ ዶናር፥ 23 «ይኬ ዉድርታ ዎደጾዳ፤ ꬍራꬅ ናአካ የሎዳ፤ ኤ ሱንꬃይ አማኑኤላ ግንትንቶዳ» ጌዛይ ፖልንቶዳይ ጋርክ Ꮊ ኡባይ ሀኔዛ። አማኑኤላ ጉሳይስ ብርሽꬃይ «ጾሳይ ኑር የዛ» ጉሲ። +
24 ዮሴፋ ገንታፕ ባርኪ ጎዳይ ኪታንቻይ ኪቴዛይ ጋርክ ማይራሞ ፋ ካራ ካንጌዛ። 25 ዝን ፋ ባይራ ናአ የሎድ ጋꬆ እዞ ቦቼካያ፤ * የልንቴዝ ናአካ የሱሳ ጊ ጼጌዛ። +
+ 1:11 2ካት. 24:14-15፤ 2ዜና. 36:10፤ ኤርም. 27:20 + 1:18 ሉቃ. 1:27 + 1:21 ሉቃ. 1:31 + 1:23 ኢሳ. 7:14 * 1:25 ኢዞ ቦቼካያ፦ ማችር አዝናር አቅዛይ ጋርክ ዎላ አቀካ ጉሲ። + 1:25 ሉቃ. 2:21