5
ዱራኔ ማጻፍቶ
1 የይፕ ጉየ፥ ዙፋናይል አፋ በቴዛይ ኡሻች ኩሻይድ ጋንጨራኔ አፋር ጻፍንቲ ላፑን ማታመር ጎርድንቴዝ ጻꬅ ማጻፍቶ ታ በኤዛ። + 2 ፐቲ ምኖ ኪታንቻይ ፋ ቃላ ꬎቅ ኡዲ፥ «ማታማ ብሎዳይስኔ ማጻፍቶ ዶዮዳይስ ቤዝዛይ ኦኖ?» ዬጊ አዋጆዳር በኤዛ። 3 ዝን ሳሎ ማቅን ሳአ ዎይ ሳአፕ ኦሞ ማቅን የ ጻꬅ ማጻፍቶ ዶዮዳይስኔ ጋንጫ በአዳይስ ዳንዳኤዝ ኦንካ ባያ። 4 ጻꬅ ማጻፍቶ ዶዮዳይስኔ እ ጋንጫ በአዳይስ ቤዝዛ አስ ꬋቤዝ ግሾስ ታ ኢታ ዬኬዛ። 5 የ ዎደ፥ ጭምታይፕ ፐታይ ታኮ፥ «ዬክፐ! ይሁዳ ዘረꬅ ማቄዝ ጋማይ፥ ዳዉተ ሼሻይ፥ ላፑን ማታምታ ብሎዳይስኔ ማጻፍቶ ዶዮዳይስ ዳንዳኤዛ» ዬጌዛ። +
6 የይፕ ጉየ፥ ዙፋናይል ኦይዲ መተꬅታይስኔ ጭምታይስ ጋንጨ፥ ሹክንቴዝ ዱር ጋርክ ኤቄዛና ታ በኤዛ። ኤስ ላፑን ካጭታይኔ ላፑን ኣፍታይ የዛ። የይትታይ ሳአ ኡባይል ኪትንቴዝ ጾስ አያና ላፑንታ። + 7 የ ዱራይ ይኢ፥ ዙፋናይል አፋ በቴዛይ ኡሻች ኩሸፕ ጻꬅ ማጻፍቶ ኤኬዛ። 8 ኤ የ ጻꬅ ማጻፍቶ ኤኬዝ ዎደ ኦይዲ መትꬅታይኔ ላታማኔ ኦይዲ ጭምታይ ዱራይ ቲናይድ ጉጲንጌዛ። ኡንቲ ፐታይ ፐታይ ዲꬅኔ ጌሽታይ ዎሳ ማቄዝ እጻኔ ኩሜዝ ዎርቃ ሻተ አይኬዛ። + 9 ኡንቲ፥
«ጻꬅ ማጻፍቶ ኤኮዳይስ፥
ማታመ ብልኦዳይስ ኔስ ቤዝዛ።
+አብስ ጊኮ፥ ኔኒ ሹክንቴዛያ፤
ዘረꬅ ኡባይፕ፥ ዱማ ዱማ ዶናፕ፥
ያርታይፐኔ ካተትꬅ ኡባይፕ፥
ነ ሱꬃይር ጾሳይስ ዎዜዛ።
10 ኑ ጾሳይስ ካተትꬅኔ ቄሰ ማቃዳይ ጋርክ ኡዴዛ
ኡንቲ ቢታል አፋ ካዉቶዳ።
ኡንትካ ጋደ ኡባ ሞዶዳይ»
ዬጊ ኦሮꬅ ማዝሙረ የጼዛ። +
11 ታ በአዳር ዙፋናይ፥ ኦይዲ መትꬅታይኔ ጭምታይ ዩሻይድ ጋመ ኪታንችታይ የዛ። ኡ ጋመትꬃይ ሙኩሎ ቶኬ ሙኩሎኔ ታጲ ሙኩሎ ቶኬ ታጲ ሙኩሎ ማቄዝ ጊርꬃ ስኤዛ። + 12 የ ኪታንችታይ ꬎቅ ጌዝ ቃላር፥
«ሹክንቴዝ ዱራይ ዎልቃ፥ ዱረትꬂ፥
ኤጨትꬅኔ ምኖትꬂ፥ ቦንቾ፥ ሳባኔ
አንጆ ኤኮዳይስ ቤዝዛ»
ዬጌዛ።
13 የይፕ ጉየ፥ ሳአ፥ ሳሎ፥ ሳአፕ ኦሞራኔ አባ ጋንጨ የዝ መትꬂ ኡባይ፥
«ዙፋነል አፋ በቴዛይስኔ ዱራይስ፥
ጋላታ፥ ቦንቾ፥ ሳባኔ ዎልቃ
መꬊፐ መꬍናስ ማቆ»
ዬጊ የጾዳር ስኤዛ።
14 ኦይዲ መትꬅታይካ፥ «አምንኤ» ዬጌዛ፤ ማ ጭምታይካ ጹጉኒ ጎይኔዛ።
+ 5:1 ኢዝቀ. 2:9 + 5:5 መ. 49:9፤ ኢሳ. 11:1 + 5:6 ኢሳ. 53:7፤ ዛክ. 4:10 + 5:8 ማዝ. 141:2 + 5:9 ማዝ. 33:3፤ 98:1፤ ኢሳ. 42:10 + 5:10 ከስ 19:6፤ ዋን. ቆን. 1:6 + 5:11 ዳነ. 7:10