10
የሱሳ ኪቴዝ ታጶ ናምኢ ሀዋርታ
(ማር. 3:13-19፤ ሉቃ. 6:12-16)
1 የሱሳ ታጶ ናምኢ ታማርታ ፋኮ ጼጊ፥ ቱና አያንታ ከሶድ ጋርከኔ ሀርገ ኡባ ፓꬆዳይ ጋርክ ኡንትስ ማዉተ እንጌዛ።
2 ታጶ ናምኢ ሀዋርታይ ሱንꬃ፦ ኡንትካ ጵጽሮሳ ግዝ ስሞናራኔ ኤ እሻ እንድራሰ፥ ዛብዶሳ ናአ ያይቆባራ ኤ እሻ ዋንሳ፥ 3 ፍልጶሳ ባርቶሎሞሳ፥ ቶማሳ ቃራጸ ጋችስዝ ማቶሳ፥ ኢልፎሳ ናአ ያይቆባ፥ ታዶሳ፥ 4 ቀነና ስሞናራኔ የሱሳ ኣꬃ እንጌዝ አስቆሮቶ ይሁዳ።
5 የ ታጶ ናምእታ የሱሳ ኪቲ ዳክታር፥ «አይሁደ ባዝታይኮ Ꮊንግፓተ፥ ማ ሳማርታይ ካታማ ገልፓተ። 6 ዝን እስሬለ ካራፕ ማቄዝ ሰክ ꬋቤዝ ዱርታይኮ Ꮊንጎይታ። 7 Ꮊንጊ፥ ‹ሳሎ ካተትꬃይ ኡኬዛ› ግ ኦዶይታ። + 8 ሀርግንቴዝታ ፓꬆይታ፥ Ꮊይቄዝታ Ꮊይቆፐ ደንꬆይታ፥ ቦርቆንቶ ሀርገር የዝታ ጌሺ ፓꬆይታ፥ ቱና አያንታ ከሶይታ። ይ ጨር ኤኬዛና ጨር እንጎይታ። 9 ይ ኪሰ ዎርቀ፥ ዎይ ብራ ሳንተ አይክፓተ። 10 ይ ኦገስ ቁርቦ፥ ናምኢ አፍላ፥ ዎይ ጫማ ዎይ ጉፈ አይክፓተ፤ ኦሶ ኦꬆዝታይስ ካꬃ ኮሽዛ። +
11 «ይ ካታማ ዎይ ሄራ ገሎዳር ይንታን ሞኪ ኤኮዳይስ ኡፋይትዛ አꬃ ኮዢ ኤ ካራ ሸምፖይታ፤ ይ ከዚ Ꮊማድ ጋላሳ ሄሎዳይስ ኤዛይድ ጋምኦይታ። 12 ማ ኦ ካራካ ገልታር ሳሮꬆይታ። 13 የ ኬꬃይ ይንታን ሞክኮ ይ ሳሮꬆዝ ሳራይ ኡንታን ሄሎ፥ ዝን ኡ ሞካም እጽኮ ይ ሳሮꬅዝ ሳራይ ይንትስ ጉየ ማቆ። 14 ኦንካ ይንታን ሞኮዋ ባዝ ማቅኮኔ ይ ኦዴዝባዝ ስአም እጽኮ የ ካርትፕ ዎይ የ ካታምትፕ ከዝታር ይ ቶከል የዝ ቡልአ ፕቲ ከዞይታ። + 15 ታ ይንትስ ቱሮ ኦድዛ፤ ጾስ ፕርዳ ጋላስ የ ካታማትፐ ሶዶመስራኔ ጋሞራ ካታምታይስ ፕርዳይ ካዉዦዳ። +
ባይእꬅ
16 «ታ ይንታን ዱርታይ ጋርክ ፉግታይ ጋንጨ ዳኮዳ። የይ ግሾስ፥ ሾሽ ጋርክ ኤጭታ፥ ሆለ ጋርክ ሀይታ ማቆይታ። + 17 አሳይ ይንታን ፕርዳ ዳይንታይስ ኣꬂ እማዳ፥ ማ አይሁድታይ ዎሳ ኬꬃይድ ይንታን አላንጎዳ። የይ ግሾስ፥ ኡንታፕ ናግንቶይታ። + 18 ታ ግሾስ ግ ይንታን ጋደ አቅስዝታይ ቲናኔ ካትታይ ቲና ካንጎዳ። ኡ ቲናይዳኔ አይሁደ ባ ዎያ ቲና ኤቂ ይ ታባዝ ማርካቶዳ። 19 ዝን ይንታን ፕርዳስ ኣꬂ እንጎዳር ዋጎ አብ ማሆ ግ ኡንእንትፓተ፤ የ ሳተ ይ ጎድባዝ ጾስ ይንትስ እማዳ። 20 አብስ ጊኮ፥ ይንታር ማቂ ኦድዛይ ይ አዳይ አያናፕ አትን ይንታን ባያ።
21 «ኢሻይ ፋ እሻ፥ አዳይ ፋ ናአ፥ Ꮊይቆስ ኣꬂ እማዳ፥ ናእታይ ፋና የሌዝታይል አፋ ደንዲ ዎꬎዳ።+ 22 ታ ሱንꬃይ ግሾስ ግ አሲ ኡባይ ይንታን እጾዳ፥ ዝን ዉርስꬃይ ሄሎዳይስ ጋርዤዛይ አቶዳ። + 23 ፐቲ ካታማፕ ይንታን ኡ ባይእኮ ሀራ ካታማ ቆስንቶይታ። ታኒ ይንትስ ቱሮ ኦድዛ፤ አስ ናአይ የኦድ ሄሎዳይስ፥ ይ እስሬለ ካታማ ኡባ ፖላሚ።
24 «ታማራይ ፋ አስታማራይፕ፥ አይላይ ፋ ጎዳይፕ ኣꬎያ።+ 25 ታማራይ ፋ አስታማራ፥ አይላይ ፋ ጎዳ ኣዝኮ ኤዝስ ግዶዳ። ካራ አዳ ብኤልዘቡላ ጊኮ ኤ ካራ አሳ ዋይዚ ኢሲ ጼጎዴ?+
26 «ይኬ፥ አስስ ያሽትፓተ፥ ካምንቴዝ ባዝ ቆንጮዳ፥ ቆስንቴዝ ባዝ ፕ ከዘካዛር አታሚ። + 27 ታ ይንትስ ꬉማ ኦድዛና ይ ፖኦ ኦዶይታ፤ ታ ይንትስ ሀየ ካለ ካልካሼዝ ባዝ ደረል አፋ ዎያስ አዋጆይታ። 28 አሾፕ አትን ሸምፖ ዎꬎዳይስ ዳንዳኦዝታይስ ያሽትፓተ። ዝን ሸምፖኔ አሾ ጋናመ ꬋብሶዳይስ ዳንዳእዛ ጾሳይስ ኣꬎ ያሽቶይታ። 29 ናምኢ ሱንታይ ፐቲ ባካና ባይዝንቶሳኔ? ዝን፥ ኡንታፕ ፐታካ ይ አዳይ ጌካዝን ሳአ ዎꬂ አቶያ። 30 ሀራ አቶዝን፥ ይ ኦማ ብናናይካ ፓይድንቲ የዛ። 31 ይኬ፥ ጋመ ሱንታይፕ ይ ኣꬂዝ ግሾስ ያሽትፓተ።
32 «አስ ቲና ታስ ማርካትዝ ኡባይስ ታንካ ሳሎ የዝ ታ አዳይ ቲና ማርካቶዳ። 33 ዝን አስ ቲና ታና ካድዛና ታንካ ሳሎ የዝ ታ አዳይ ቲና ኤዛ ካዶዳ። +
34 «ታ ሳአል ሳሮ ኮኦዳይስ የኤዛ ይንትስ ኣዝፐ። ታ ኦላፕ አትን ሳሮትꬅ ኮኦዳይስ የኤካያ። 35 ታ የኤዛይ፥
«‹ናአ አዳይፕ
ናአቶ እንዳትፕ፤
ናአይ ማቻቶ አዝናይ እንዳትፕ ሻኮዳይሲ። +
36 አስስ ሞርኬ ኤ ካራ አስታ ማቃዳ።›
37 «ታፕ ኣꬂ ፋ ኣዳ ዎይ ፋ እንዳቶ ዶስዛይ፥ ታስ ማቆዳይስ ቤዞያ። ፋ ꬍራꬅ ናአ ዎይ ፋ ማች ናአቶ ታፕ ኣꬂ ዶስዛይ፥ ታባዝ ማቆዳይስ ቤዞያ። 38 ፋ ማዝቃለ ቶኪ ታና ካሎዋ ኦንካ ታባዝ ማቆዳይስ ቤዞያ። + 39 ፋ ሸምፖ አሾዳይስ ኮይዛይ ꬋብሶዳ፥ ዝን ፋ ሸምፖ ታ ግሾስ ኣꬂ እንግዛይ አሾዳ። +
40 «ይንታን ሞክዛይ ታና ሞክዛ፥ ታና ሞክዛይ ማ ታና ኪቴዝ ታ ኣዳ ሞክዛ። + 41 ናባና ናበ ሱንꬃር ሞክዛይ፥ ናባይ ጋርክ ዎይትንቶዳ፤ ማ ጽላና ጽሎ ሱንꬃር ሞክዛይ፥ ጽልታይ ጋርክ ዎይትንቶዳ። 42 ታ ይንትስ ቱሮ ኦድዛ፤ Ꮊ ታ ታማርታይፕ ጽቅዛ ፐታይስ ታና ካልዛ ግሾስ ሀራ አቶዝን ሀለ ሃꬅ እርጻ እንግኮ ኤ ዎይታይ ꬋበና» ዬጌዛ።
+ 10:7 ሉቃ. 10:4-12 + 10:10 1ቆሮ. 9:14፤ 1ጽማ. 5:18 + 10:14 ሀዋ. ኦ. 13:51 + 10:15 ማቶ. 11:24፤ መ. 19:24 + 10:16 ሉቃ. 10:3 + 10:17 ማር. 13:9-11፤ ሉቃ. 12:11-12፤ 21:12-15 + 10:21 ማር. 13:12፤ ሉቃ. 21:16 + 10:22 ማቶ. 24:9፤ ማር. 13:13፤ ሉቃ. 21:17፤ ማቶ. 24:13፤ ማር. 13:13 + 10:24 ሉቃ. 6:40፤ ዋን. 13:16፤ 15:20 + 10:25 ማቶ. 9:34፤ 12:24፤ ማር. 3:22፤ ሉቃ. 11:15 + 10:26 ማር. 4:22፤ ሉቃ. 8:17 + 10:33 2ጽማ. 2:12 + 10:35 ሚካ. 7:6 + 10:38 ማቶ. 16:24፤ ማር. 8:34፤ ሉቃ. 9:23 + 10:39 ማቶ. 16:25፤ ማር. 8:35፤ ሉቃ. 9:24፤ 17:33፤ ዋን. 12:25 + 10:40 ሉቃ. 10:16፤ ዋን. 13:20፤ ማር. 9:37፤ ሉቃ. 9:48