11
ጾሳይ እስራኤልታ ኦሊ አሸካያ
1 አን ታ ኦይጭዛ፦ የዝን፥ ጾሳይ ፋ ዎያ ኦሊ አሸነኔ? አሸካያ! ታኒ ታ ኡባስ እስሬለ፤ አፍራመ ሼሺ፤ ቢናማ ኮቼ። + 2 ጾሳይ ቲን ዶሬዝ አስታ ኦሎያ። ማጻፋይድ፥ ኤላሳ እስራኤልታ ጾስ ቲና ዋይዚ ሞቴዛኮ፥ ይ ኤሮሳኔ? 3 ኤላሳ፥ «ጎዳዮ፥ ኡንቲ ነ ናብታ ዎꬌዛ፥ ነ ያርሾ አቃካ ላሌዛ። ታ ታ ኣዳስ አቴዛ፤ ኡንቲ ታናካ ዎꬎዳይስ ኮይዛ»+ ዬጌዛ።
4 ጾሳይ ኤኮ ዋጊ ማሄኔ? «ባኣለ ግዝ ኤቃስ ጎይነካ ላፑን ሙኩለ አሲ ታስ አሼዛ»+ ዬጌዛ።
5 የይ ጋርከካ፥ Ꮊ ዎዳይድ ጾሳይ ፋ ኣꬎ ኬሃትꬃር ማራጼዝ ጽቅታይ [እስሬለ] የዛ። 6 ኤ ኡንታን ዶሬዛይ ፋ ኣꬎ ኬሄትꬃይራፕ አትን ኡ ኦሶር ባያ። ዶራይ ኦሶር ማቅኮ፥ ኤ ኣꬎ ኬሄትꬃይ ጨረ አቴዛ።
7 የዝን፥ ዋየኔ? እስሬልታይ ፋ ኮይዝ ባዝ ደንገካያ፥ ዝን ጾሲ ዶሬዝ ጽቅታይ ደንጌዛ። አቴዝታይ ፋ ዎዛና ሙምሴዛ። 8 የይካ፥ ማጻፋይድ፥
«ኡ ኣፋይ ቦኦያ
ሀያይካ ስኦያ፥
Ꮊኖ ሄሎዳይስ ኡንትስ፤
ጾሳይ አዛላ አያና እንጌዛ»+
ግንትንቲ ጻፍንቴዛይ ጋርክ ሀኔዛ። 9 ማ ዳዉተ፥
«ኡ ሚዝ ሌማታይ ኡንታን ጽኬኔ ኦላ አይኮ፤
ኡንታን ጎልእስዛ ጋጋ ማቆ፤
ኡ ኢታትꬃይ ኡንታን ሄሎ። +
10 ኡ በአማይ ጋርክ ኡ ኣፋይ አይክንቶ፤
ኡባ ዎደ መቶ ኡንታን ኩንሶ» ዬጌዛ።
11 የዝን፥ ꬉብንቴዝታይ ፖኮድ ጋርከኔ? የያ ባያ! ኡ ዎꬍꬃይ አይሁደ ባ አሳይ አቶድ ጋርክ ሳንከ ማቄዛ። የይካ አይሁድታይ ኡንታል አፋ ቅናታማይ ጋርክ ኡዴዛ። 12 አይሁድታይ ናጋራይ አላማይስ ጋመ አንጆ ከኤዛ፤ ማ ኡ ጋምንትꬃይ አይሁደ ባ አሳይስ ጋመ አንጆ ማቄዛ። የዝን፥ ዶርንቴዝ አይሁድታይ ኩንꬅ አትዝ ዎደ አንጆ አብ ጋርክ ዳሮደሻ?
13 ታኒ፥ ይንትስ አይሁደ ባ አሳይስ ኦድዛ። አይሁደ ባ አሳይስ ሀዋረ ማቂ ኦꬅዛይራ ታኒ ጋመ ጬቅንትዛ። 14 ታ የያ ኦꬄዛይ ታስ አሾ ዳቦ ማቄዝ እስሬልታ ቂርሲ ኡንታፕ ጽቅታ አሾዳይሲ። 15 ጾሳይ ኡንታን ኦሊ አሼዝ ዎደ Ꮊ አላማይ ጾሳር ዳቦቴዛ። ጾሳይ ኡንታን ሺሺ ኤክዛ ዎደ Ꮊይቄዝ አሲ Ꮊይቆፕ ደንዳይ አብ ጋርክ ማቆዳይስ ዳንዳኤ?
16 ቲና ኦሌዝ ሙኑቃይ ሎኦ ማቅኮ Ꮊንካይካ ጌሺ። ምꬅስ ጻጶ ጌሺ ማቅኮ፥ ሻቃይካ ጌሺ ማቅዛ። 17 ጋደ ቱኬዝ ዎይራ ሻቆ ካርንትን፥ ይንቲ ዎራ ዶሌዝ ዎይራ ሻቆ ማቄዝታይ ኡ አቃይድ ꬋንꬅስንቲ ጻጶር ከዝዝ ዛይተ ሻክንቴዛ። 18 ይኬ፥ ይንቲ ሻቆ ጋርክ ካርንቲ ዎꬌዛይል አፋ ኡትርትፓተ። ይ ኡትርትዛባዝ ማቅኮ፥ ጻጳይ ይንታን ቶኬዛፕ አትን ይ ጻጳ ቶከካዛ አካኮይታ።
19 ኔኒ፥ «የ ሻቅታይ ካርንቴዛይ፥ ታኒ ኡ አቃይድ ꬋንድንቶዳይ ጋርከ» ይ ጎዳይስ ዳንዳእዛ። 20 የይ ቱማ። ኡንቲ አማናም እጼዝ ግሾስ ካርንቴዛ። ኔኒ አማኔዝ ግሾስ የ አቃይድ ኤቄዛ። ነ ያሽቶዳይስ ቤዝዛፕ አትን ኡትርቶዳይስ ቤዞያ። 21 ጾሳይ መꬍንቶ ሻቆ ማቄዝ አይሁድታይስ ቃꬊንታም እጽኮ ይንትስካ ቃና።
22 ይኬ፥ ጾሲ አብ ጋርክ ኬሃዛኮኔ አብ ጋርክ ምንꬅዛኮ ቦኦይታ። ኤ ምንꬃትꬃይ ፎኬዝታይስ፥ ማ ኤ ኬህዛይ ይንትሲ። ሚንጊ ኤቃም እጽኮ ይንትካ ጋችንቶዳ። 23 ኡንቲ አማንኮ፥ ቲን ፋ የዛ አቃ ማቆዳ። ጾሳይ ዎልቃማ ኡንታን ማሂ፥ ጋዶዳይስ ዳንዳእዛ። 24 ይንታን ዎራ የዝ ዎይራ ማቄዝታ ጋቺ፥ ካራቻ ቱክንቴዝ ዎይራይል አፋ ይንታን ቱክኮ፥ መꬍንቶ ጋደ ዎይራ ማቄዝታ ቲና አቃይድ ማሂ ቱኮዳይስ ዋይዚ ዳንዳእንቶሳ?
ጾሳ ማሮትꬃይ ኡቢታይሲ
25 ታ እሹንꬆ፥ ይ ይንታን ኤራ ግ ጋይርፓተ። ታ ይንትስ ፐቲ ኦድዛ ጹሮድ ባዝ የዛ። የይካ እስራኤልታይፕ ባግታይ ዎዝና ሚንꬂ ስኣም እጼዛይ ዉርስꬂ ሄሎዳይስ ባዝን አቶዳይስ የዝ አይሁደ ባ አስታይ ኡባይ ኩንꬃር ጾስኮ የኦዳይ ጋርከ። 26 የይ ጋርከ፥ እስሬለ አስታይ ኡቢታይ አቶዳ። ማጻፋይድ፦
«ኑና ዎዝዛይ ጽዮነፕ የኦዳ፤
ያይቆባ ዘርꬃፕ ኢታ ኡባ ꬋብሶዳ።+
27 ታኒ ኡ ናጋራ አቶ ግዛይ
ኡንታር ጫቆድ ጫቃይ Ꮊያ»+
ግንትንቲ ጻፍንቴዛ።
28 ዎንግለ ኤካም እጺ፥ ይ ግሾስ ሞርከ ማቄዛ። ማቆዝን፥ Ꮊተካ ኡንቲ ዶርንቴዝታ፥ ጾሲ ኡ አድታይ ግሾስ ኡንታን ቃꬌዛ። 29 ጾሲ ፋ እማይራኔ ፋ ጼሳይር ቂራቶያ። 30 ይንቲ ቲን ጾሳይስ ኪትንተካ፤ ዝን Ꮊት አይሁድታይ ኪትንታም እጽን፥ ይ ጾስ ማሮትꬅ ኤኬዝታ። 31 የይ ጋርከ፥ ይ ኤኬዝ ማሮትꬃ አይሁድታይ ኤኮድ ጋርክ Ꮊት ኡ ጾስስ ኪትንታም እጼዛ። 32 ጾሲ አስ ኡብታ ፋ ማሮትꬃ ቤዞዳይስ ኮይ፥ አሲ ኡቢታይ ኪትንታም እጾዳይ ጋርክ ጎርዴዛ።
33 ጾስ ዱረትꬃ፥ ኤጨትꬃኔ ኤረትꬃ አካኪ ኦዶዳይ ኦኖ? ኤ ፕርዳይ ፕላግንቶያ፥ ኤ ኦጋይ ኤርንቶያ። + 34 ማጻፋይድ፥
«ጾስ ካሃ ኤርዛይ ኦኖ?
ኤዛ ዞሮዳይስ ዳንዳእዛይ ኦኖ?+
35 ጾስስ ታልእዛይኔ
ታልኤ ማሂ ኤክዛይ ኦኖ?»+
ዬጌዛ።
36 ኡባይ ኤፕ፤ ኤዛራኔ ኤሲ፤ ኤስ መꬍናስ ቦንቾ ማቆ። አምንኤ። +
+ 11:1 ፍል. 3:5 + 11:3 1ካት. 19:10፥ 14 + 11:4 1ካት. 19:18 + 11:8 ናምእ. 29:4፤ ኢሳ. 29:10 + 11:9 ማዝ. 69:22-23 + 11:26 ኢሳ. 59:20-21 + 11:27 ኢሳ. 27:9 + 11:33 ኢሳ. 55:8 + 11:34 ኢሳ. 40:13 + 11:35 ኢዮ. 41:11 + 11:36 1ቆሮ. 8:6