ሉቃሳ ጻፌዝ የሱስ ክርስቶሳ ዎንግለ
ገሎ
የሱሳ ዶሬዝ ታጶ ናምኢ ሀዋርታይ ጋንጨ ሉቃሳ ባያ። ሉቃሳ ዎንግላይ፥ የሱሳ ቲና ናብታይ ዶና የኦዳ ግንትንቲ ኦድንቴዝ፥ እስሬልታይ ካሰፕ ናግታር የዛይ «ክርስቶሳ» ማቄዛኔ አስ ሼሽ ኡባ አሽዛ ማቄዛ ቤዝዛ። ሉቃሳ፥ ፋ ማጻፋይድ የሱሳ፥ «ማንቅታይስ ዎንግለ ሳባኮዳይስ» ፋ አዳይፕ ኪትንቴዛ ማቄዛኔ የ ዎንግላይ አሳይስ የዝ ዱማ ዱማ መቶፕ ከስዛያ ማቄዛና ኦድዛ። ሉቃሳ ዎንግለ ጋንጨ፥ የሱሳ ይእꬅ ባጋ ኦድዝ ቲና ሸምፕታይዳኔ የሱሳ ፉደ ሳሎ ከዜዛያ ኦድዝ ዉርስꬅ ሸምፕታይድ ቆንጨ ኦድንቴዛይ ኡፋይስ ባጋ። የሱሳ ሳሎ ከዜዛይፕ ጉየ አማኖ ዋይዚ ድጬዛኮኔ ዳልጌዛኮ ኦድዛ ታርካ Ꮊ ዎንግለ ጻፋይ ሀዋርታይ ኦꬆ ማጻፋይድ ጻፌዛ።
ኪታንችታይ ማዝሙራይ ባጋ፥ የሱሳ የልንቴዝ ዎደ መሄ ሄንግዝታይ Ꮊንጊ በኤዛና ኦድዛ ታርካይ ባጋ፥ የሱሳ ናአዛር ጾስ ካራ Ꮊንጌዛይ ባጋ፥ ኬሃ ሳማረ አꬃይ ባጋኔ ꬋቢ በንቴዝ ናአይ ባጋ ኦድዛ ታርካይ፥ ሉቃሳ ዎንግለ አዳይድ በንትዝ ታርከ። ሉቃሳ ዎንግላይድ ጋጻፕ ጋጻ ሄሎዳይስ የዝ ዋና ቆፋይ ዎሳ ባጋ፥ ጌሻ አያና ባጋ፥ የሱሳ ኦሶ ጋንጨ ማችታይስ የዝ አቆኔ ጾሲ ናጋራ ማርዛያ ማቀዛያ።
ሉቃሳ ዎንግላይ አይኬዝ ቆፍታ
ገሎ 1:1-4
ጻማቅዛ ዋንሳኔ የሱሳ የልንቶ 1:5—2:52
ጻማቅዛ ዋንሳ ኦሳ 3:1-20
የሱሳ ጻማቅንታኔ ፓጭንታ 3:21—4:13
የሱሳ ጋልላ ኦꬄዝ ኦሶ 4:14—9:50
ጋልላፐ የሩሳላመ ሄሎዳይስ 9:51—19:27
ዉርስꬅ ሳምንታ የሩሳላመ ሄራ 19:28—23:56
Ꮊይቆፕ ደንዶ፥ አስስ በንትꬅኔ ሳሎ ቅቶ 24:1-53
1
1 ቦንቾ ቶፍሎሳ፥ ኑ ጋንጨ ፖልንቴዝ ባዛ ጋምታይ፥ ፓስ ዳንዳእንቴዛይ ጋርክ ጻፌዛ። 2 የ ታርካ ኡ ጻፌዛይ ቲናፕ አይኪ ኣፈ ማርክታይኔ ቃላ ኦዲ ማድዝታይ ኑስ ኦዴዛ። 3 ታካ ታ ባጋር ቲናፕ አካኪ በኤዛይፕ ጉየ የ ታርካይ ሀና ሎእꬂ ኔስ ቶፍሎሳስ ጻፋይ ታስ ሎኦ ማቂ በንቴዛ። 4 የይካ፥ ነ ታማሬዝ ባዛይ ቱማ ማቄዛና ኤርሶዳይሲ።
ጻማቅዛ ዋንሳ የልንቶ
5 ይሁዳ ካት ሄሮዶሳ ዎደ አብያ ባጋፕ ማቄዝ ዛክሬሳ ግዝ አይሁደ ቄሳይ የዛ። ኤ ማቻታካ ኣሮና ሼሽፐ። እ ሱንꬃይካ ኤልሳቤጾ። + 6 ናምአይካ ጎዳይ ዎጋኔ አዛዛ ኡባ ናጊ ቦርሶ ባይꬅ ጾስ ቲና ጽሎትꬃር የዝዛ። 7 ኤልሳቤጻ ꬎንꬅ ማቄዝ ግሾ ኡንትስ ናአ ባያ። ናምአይካ ጭሜዛ።
8 ፐቲ ጋላስ ዛክሬሳ ፋ ታራር ጾስ ቲና ቄሰትꬃ ኦꬅዛ። 9 ቄሰትꬅ ዎጋር ጾስ ካራ ገሊ እጻኔ ጩይሾዳይስ ኤዛ እጻ ሄሌዛ። 10 ኤ እጻኔ ጩይሾዳር አሳይ ባለ ኤቂ ዎስዛ።
11 ጎዳይ ኪታንቻይ ያርሾ ያርሽዛ አቃይፕ ኡሻች ባጋር ኤቂ በንቴዛ። 12 ዛክሬሳ ኪታንቻና ብኢ ዳጋሚ ኢታ ያሽቲ ፖኬዛ። 13 ዝን ኪታንቻይ ኤኮ፥ «ዛክሬሳ ያሽትፐ፤ ነ ዎሳይ ስንቴዛ። ነ ማቻት ኤልሳቤጻ ꬊራꬅ ናአ የሎዳ፥ ኤ ሱንꬃካ ነ ዋንሳ ጎዳ። 14 ኤ የልንታይ ኔስ ኡፋይስኔ ጊጋ ማቆዳ፤ ጋምታይ ኤ የልንታይድ ኡፋይቶዳ። 15 ጎዳይ ቲና ኤ ኡባይፕ ግታ ማቆዳ፤ ዎይነ ኡሺ ማቅን ሀራ ማꬅስዝ ኡሺ ኡዣሚ። ፋ እንዳት ኡሎ የዛር ጌሻ አያናር ኩሞዳ። + 16 እስሬለ አስታይፕ ጋምታ ኡ ጎዳ ጾሳይኮ ማሆዳ። 17 አድታይ ዎዝና ናእታይኮ ማሆዳ፥ ኪትንቶዝታ ጽልታይ ኤጨትꬃይኮ ማሆዳይ ጋርክ፥ ጎዳይስ ቤዝዛ አሳ ጊግሶዳይስ ኤላሳ አያናራኔ ዎልቃር ጎዳይ ቲናር Ꮊማዳ» ዬጌዛ። +
18 ዛክሬሳ ኪታንቻይኮ፥ «ታ የያ አባር ኤሮዴ? ታራኔ ታ ማቻትር ጭሜዛ» ዬጌዛ።
19 ኪታንቻይ ማሂ፥ «ታ ጾስ ቲና ኤቅዛ ጋብሬለ። Ꮊ ምሽራቻ ኔስ ኦዶዳይስ ጾሳፕ ኪትንቴዛ። + 20 ይኬ፥ ዎዳይ ሄልን ፖልንትዛ ታ ቃላ ነ አማናም እጼዝ ግሾ Ꮊይ ፖልንቶድ ሄሎዳይስ ነ ሙመ ማቆዳ፥ ኦድንቶዳይስካ ዳንዳኣሚ» ዬጌዛ።
21 የ ዎደ ዛክሬሳ ጾስ ካራ ገሊ ጋምኤዝ ግሾ አብ ሀኔዛኮ ግ አሳይ ባለ ናግታር ጋምኤዛ። 22 ኤ ባለ ከዚ ኡንታር ናሾዳይስ ዳንዳኤካያ። ኩሸር ማሊ ቤዞፐ አትን ኦድንቶዳይስ ዳንዳኦዛና ብኢ አቡካ በኤዛይ ጋርክ ቆፔዛ።
23 ዛክሬሳ ያርሾ ዎዳ ዉርሲ ፋ ካራ ማቄዛ። 24 የይፐ ጉየ፥ ኤ ማቻት ኤልሳቤጻ ዎደጼዛ። እችን አግና ሙመ ኬꬃፕ ከዘካዛር ጋምኤዛ። 25 እዛ፥ «ጎዳይ ፋ ማሮትꬃይር ታ ቦርንታ አሳይ ጋንጨፕ ቃሮዳይስ ኮዪ Ꮊያ ኦꬄዛ» ዬጌዛ።
የሱሳ የልንታይ ቲናቲ ኦድንቴዛ
26 ኤልሳቤጻ ዎደጽን ኡሱፑንꬆ አግናር፥ ጾሲ ኪታንቻ ጋብሬለና ጋልላ ቢታ የዝ ናዝረተ ካታማ ኪቴዛ። 27 ኤዚ ዉድርትኮ ዳዉተ ሼሻፕ ማቄዝ ዮሴፋ ግዝ አꬃይስ ኡሽንቴዝ ማይራምኮ ኪትንቴዛ። + 28 ኪታንቻይ እዝኮ Ꮊንጊ፥ «ኣꬎ ኬሃትꬃር ኩሜዛኔ፥ ሳሮ ኔስ ማቆ፥ ጾስ ኔር የዛ» ዬጌዛ።
29 ማይራማ ኤ ኦዳይድ ኢታ ዳጋሚ፥ «Ꮊይ ዋፋ ሳሮꬆ» ግ ቆፔዛ። 30 ኪታንቻይ ማሂ፥ «ማይራመ፥ ያሽትፐ፤ ነ ጾስ ቲና ሳባ ደንጌዛ። 31 ይኬ ነ ዎደጾዳ ꬊራꬅ ናአ የሎዳ፥ ኤ ሱንꬃካ የሱሳ ግ ሱንꬆዳ።+ 32 ኤ ግታ ማቆዳ፥ ኡባይፕ ኣꬎ ጾስ ናአ ግንትንቲ ጼግንቶዳ። ጾሳይ ኤ አዳይ ዳዉተ ዙፋና ኤስ እንጎዳ። + 33 ኤ ያይቆባ ሼሻል አፋ መꬍናስ ካዉቶዳ፤ ኤ ካተትꬃይስ ዛዋ ባያ» ዬጌዛ።
34 ማይራማ ኪታንቻይኮ፥ «ታ ꬊራꬅ ኤሮያ የይ ዋይዚ ሀኖዳይስ ዳንዳኤ?» ዬጌዛ።
35 ኪታንቻይ ማሂ፥ «ጌሻ አያና ኔል አፋ ዎꬎዳ፥ ኡባፕ ኣꬎ ጾስ ዎልቃይ ኔል አፋ ኩያቶዳ። የይ ግሾ፥ የልንትዛ ናአይ ጌሻ፥ ጾስ ናአካ ግንትንቶዳ። 36 ይኬ፥ ነ ዳባት ኤልሳቤጻ ፋ ጭማትꬅ ላይꬃር ꬊራꬅ ናአ ዎደጼዛ። እዛ ꬎንꬅ ግንትንቴዛኖ፥ ዝን Ꮊተ ኡሱፑንꬃ አግና አይኬዛ። 37 ጾሳ ጋምዝባዝ ባያ»+ ዬጌዛ።
38 ማይራማ፥ «ዬዛኮ፥ ታስ ጎዳይ አይላትስ፥ ነ ቃላይ ጋርክ ሀኖ» ዬጌዛ። የይፐ ጉየ፥ ኪታንቻይ ኢፐ ሻክንቴዛ። 39 ማይራማ የ ሳምንታተ ደንዲ ይሁዳ ቢታ የዝ ፐቲ ገዘ ካታማ Ꮊንጌዛ። 40 ዛክሬሳ ካራ ገሊ ኤልሳቤጾ ሳሮꬄዛ። 41 ኤልሳቤጻ ማይራሚ ሳሮꬃ ስኤዛን ጋርክ እኡሎ የዝ ናአይ ኡፋይሳር ዶንጌዛ። ኤልሳቤጻ ጌሻ አያናር ኩሚ፥ 42 ፋ ቃላ ꬎቅ ኡዲ፥ «ኔኒ ማችታይ ጋንጨፐ አንጅንቴዛኖ፥ ነ ዎደጼዝ ናአይካ አንጅንቴዛያ። 43 ሀኖ ዝን፥ ታ ጎዳይ እንዳቴ፥ ነ ታኮ የኦዳይስ ታ ኦኖ? 44 ዬዛኮ ነ ሳሮꬃ ታ ስእን ታ ኡሎ የዝ ናአይ ኡፋይሳር ዶንጌዛ። 45 ጎዳይ ፖሎድ ግ እንጌዝ ቃላ አማኔዛና፥ እዛ አንጅቴዛኖ» ዬጌዛ።
ማይራሚ ጋላታ ማዝሙረ
46 ማይራማ Ꮊይ ጋርክ ዬጌዛ፦
«ታ ሸምፓታ ጎዳ ቦንቼዛ፥ +
47 ታ አያናይ ታ ꬋለ ጾሳይል ኡፋይትዛ።
48 ኤ ፋ አይላቲ ካዉሻትꬃ በኤዛ።
Ꮊይኖፐ አይኪ የለትꬅ ኡባይ ታና አንጅቴዛኖ ጎዳ። +
49 ዎልቃማ ማቄዝ ኤ፥ ታስ ዳማባዝ ኦꬄዛ።
ኤ ሱንꬃይካ ጌሻ።
50 ኤዛ ቦንችዝታይል አፋ፥
ኤ ማሮትꬃይ መꬊናፕ መꬍና ሄሎዳይስ የዝዛ።
51 ፋ ሚንꬅ ቀሳይር ፋ ዎልቃ ቤዜዛ፥
ፋ ዎዝናር ኡትርትዝታ ላሌዛ።
52 ዎልቃንꬅዛ ካትታ ኡ ዙፋናይፕ ዎꬍሴዛ፤
ፋና ቶቼዝታ ꬎቅ ኡዴዛ። +
53 ናይንቴዝታ ሎኦ ባዛር ምሼዛ፥
ዱርታ ካሎ ኩሸ ዳኬዛ።
54 ፋ ማሮትꬃ ቆፒ፥
ፋ አይላ እስሬለ ማዴዛ።
55 የይካ ኑ አድታይስ ኦዴዝ ቃላ፥
አፍራመስኔ ኤ ሼሻይስ ጌዛና መꬍናስ ፖሎዳይሲ»+
ዬጌዛ።
56 ማይራማ ኤልሳቤጽ ላንቀ ሀይꬒ አግና ጋምኢ ፋ ካራ ማቄዛ።
ጻማቅዛ ዋንሳ የልንቶ
57 ኤልሳቤጽስ የሎ ቃማይ ሄልን ꬊራꬅ ናአ የሌዛ። 58 እ ሾርታይኔ እ ዳብታይ ጎዳይ ጋመ ማሮትꬅ ኦꬄዛና ስኢ፥ እዝር ዎላ ኡፋይቴዛ። 59 ሆስፑንꬃ ጋላስ ዱደ ናአና ዶካሎዳይስ የኤዛ። ናአና አዳይ ሱንꬃይር ዛክሬሳ ግ ጼጎዳይስ ኮዬዛ። + 60 ዝን እንዳት፥ «የይ ሀነና ዋንሳ ጊንትንቶዳይስ ቤዝዛ» ዬጌዛ። 61 ኡንትካ፥ «ነ ዳብታይፕ Ꮊ ሱንꬃይር ጼግንቴዛይ ኦንካ ባያ» ዬጌዛ። 62 ኤ አዳይ ኦና ግ ሱንꬅ ጋዶዳዛኮ ኤሮዳይስ ኮዢ ኤዛ ማላር ኦይጬዛ። 63 ኤ ጻፍዛ ባዝ ኦይጪ ኤኪ፥ «ኤ ሱንꬃይ ዋንሳ» ግ ጻፌዛ። ኡባይ ኤ ጻፈዛና ብኢ ማላባዝ ጌዛ።
64 እዝር ዛክሬሳ እራንꬃይ ብልንቴዛ፥ ጾስ ጋላትታር ኦድንቶ አይኬዛ። 65 ሾርታይ ኡቢታይ ያሻር ኩሜዛ። Ꮊ ሀኔዝባዛይ ꬎቅ ጌዝ ይሁዳ ጋደ ኡባይድ ኦድንቴዛ። 66 የያ ስኤዝ ኡባይ፥ «Ꮊ ናአይ አብ ሀኖደሻ» ግ ዎል ጋንጨ ኦድንቴዛ። ጎዳይ ኩሻይ ኤዛር የዛ።
ዛክሬሳ ትንቢተ
67 ዋንሳ አዳይ ዛክሬሳ ጌሻ አያናር ኩሚ Ꮊይ ጋርክ ዬጊ ትንቢተ ኦዴዛ።
68 «እስሬለ ጎዳይ ጾሳይ ጋላትንቶ፥
ይኢ ፋ አሳ ዎዜዛ።
69 ፋ አይላይ ዳዉተ ካራ
አቶትꬅ ካጨ ደንꬄዛ።
70 የይካ ብኒ ዎደ ጌሻ ናብታይ ዶናይድ ኦድንቴዛይ ጋርክ፥
71 ኤዚ ኑና ኑ ሞርክታይፐኔ
ኑር ኤቅንትዛ ኡቢታይ ኩሸፐ አሾዳ።
72 የያ ኤ ኦꬄዛይ ኑ አድታይስ ፋ ማሮትꬅ ቤዞዳይስኔ፥
ፋ ጌሻ ጫቃ ናጎዳይስ።
73 ኑ አዳ አፍራመስ ጫቄዝ
ጫቃ ቆፖዳይስኔ፥
74 ኑ ሞርክታይ ኩሸፕ ከሲ፥
ያሻ ባይꬅ ኤዝስ ኦꬆዳይ ጋርከሲ።
75 ኑ ላይꬅ ኡባይድ ጌሸትꬃራኔ ጽሎትꬃር
ፋ ቲና ኑና ኤሶዳይሲ።
76 ማ ታ ናአዮ፥ ነ ኡባፕ ኣꬎ ጾስ ናበ ግንትንቶዳ። +
ጎዳይስ ኦገ ሎይꬆዳይስ ነ ኤ ቲና Ꮊማዳ።
77 ኡንቲ አቶትꬅ ኤረትꬅ ደማዳና፥ ኡ ናጋራይ አቶ ግንትንትን፥
ነ ጎዳይ ዎያይስ ኦዶዳ።
78 ኑ ጾሳይ ፋ ኬሃ ማሮትꬃይር
ዎንታ ጻልቀ ኑስ ሳሎፕ ከሶዳ።
79 የይካ ꬉማ ጋንጨኔ፥
Ꮊይቆ ኩያ ኦሞ የዝታይስ ፖእሶዳይስ፥
ኑ ቶካካ ሳሮ ኦገኮ ማሆዳ»
ዬጌዛ።+
80 ናአይካ ድጬዛ፥ አያናራካ ሚንጌዛ፥ እስሬለ አሳይስ በንቶድ ጋꬆ ሊዦ ደምባ የዜዛ።
+ 1:5 1ዜና. 24:10 + 1:15 ታይ. 6:3 + 1:17 ሚል. 4:5-6 + 1:19 ዳነ. 8:16፤ 9:21 + 1:27 ማቶ. 1:18 + 1:31 ማቶ. 1:21 + 1:32 2ሳም. 7:12-13፥ 16፤ ኢሳ. 9:7 + 1:37 መ. 18:14 + 1:46 1ሳም. 2:1-10 + 1:48 1ሳም. 1:11 + 1:52 ኢዮ. 5:11፤ 12:19 + 1:55 መ. 17:7 + 1:59 ለዊ. 12:3 + 1:76 ሚል. 3:1 + 1:79 ኢሳ. 9:2