ጳዉሎሳ ፍልሞናስ ጻፌዝ ዳብዳበ
ገሎ
ፕልሞና አማኖር ኤርንቴዝ አሲ። አሳይ ኤዛና ቆላስያሳ ዎሳ ኬꬅ አስ ማቃዳ ዬጊ ቆፕዛ። ፕልሞናስ አናስሞሳ ግዝ አይላይ የዛ። Ꮊ አይላይካ ፋ ጎዳይ ካራፕ በተ Ꮊንግታር አች ኬꬅ የዝ ጳዉሎሳር ዎል ሄሌዛ። ጳዉሎሳ ባጋር ጾሳ አማኔዛ። ጳዉሎሳ ፕልሞናስ ጻፌዝ ኪታይ ፕልሞና ማቂ ኤኮ ይእꬃል የዝ አይላይር ዳቦቶዳይ ጋርክ ቆፕስዛያ። ማ ጉጅካ አናስሞሳ ጾስ አማንዛ ግሾስ ይከፕ አማንዛ አስ ጋርክ ኤኮዳይፕ አትን ይከፕ አይለ ጋርክ ፓይድፐ ዬጊ ኦድዛ።
ፍልሞና ኪታይ አይኬዝ ቆፋ
ገሎ 1-3
ጳዉሎሳ ፍልሞናና ጋላቶ 4-7
ጳዉሎሳ አናስሞሳስ ሺሼዝ ምኖ ዎሳ 8-22
ኩስተ ቆፋ 23-25
1
1 የሱስ ክርስቶሳስ አጭንቴዝ ታ ጳዉሎሳፐኔ ኑ እሻ ጽማቶሳፕ ዶስንቴዝ ኑር ዎላ ኦꬅዝ ፍልሞናስ 2 ኑ ምሽቲ ኣፍብያስኔ ኑር ክርስቶሳስ ዎታዳረ ማቄዝ ኣርክጳሳስኔ ነ ካራ ሺቅዛ አማንዛ አስ ኡባይስ 3 ጾሳ ኑ አዳይፐኔ ኑ ጎዳ የሱስ ክርስቶሳ ኣꬎ ኬሃትꬃይኔ ሳሮትꬃይ ይንትስ ማቆ።
ፍልሞና ሲቆኔ አማኖ
4 ታ ዎሳይድ ኡባ ዎደ ነና ቆፕ ታ ጾሳ ጋላትዛ። 5 ጎዳ የሱሳል የዝ ነ አማናኔ አማንዛ አሳይስ የዝ ነ ቃꬋ ታ ስኤዛ። 6 ኔኒ ነ አማና ሀራ አስስ ሻግዛይ ኑስ ክርስቶስ የሱሳ ባጋር ይእዛ ሎኦ ባዝ ኡባይ ኤርንቶድ ጋርክ ታኒ ጾሳ ዎስዛ። 7 ታ እሻዮ አማንዝታይ ዎዝናይ ነ ኦሳይር ሼምፔዝ ግሾስ ነ ሲቃይር ጋመ ኡፋይስኔ ምንꬃꬆ ታ ደንጌዛ። 8 የይ ግሾስ ነ ኦꬆዳይስ ቤዝዛ ባዝ ኦꬆባ ግ ክርስቶሳ ባጋር ያሻ ባይꬅ ኪቶዳዝን፥ 9 ኡባር Ꮊይ ጋርክ ሀኔዝ ታ ጳዉሎሳ ጭማይ፥ Ꮊተካ ማ የሱስ ክርስቶሳስ አች ማቄዛይ፥ ሲቆ ባጋ ዎስዛ። 10-11 ካሰ ነና ማደካ አትኮካ Ꮊት ማቅኮ ነናካ ታናካ ማድዛ ግሾስ ታ አቻ የዛር ክርስቶሳ ባጋር የሌዝ ታ ናአ አናስሞሳ ግሾ ዎስዛ። 12 ታ ኤዛ ኔኮ ማሂ ዳኮዳ፥ ኔኒ ታ ዎዝናይ ጋርክ ኔኮ ዳኬዛይ ጋርክ ኡዲ ኤኮባ። 13 ታ ዎንግለ ግሾስ አጭንቲ የዝን ኤ ነ አቆ ታና ማዶድ ጋርክ ታ ኤዛ አሾድ ጌዝን። 14 ዝን ነ ሎኦትꬃይ ዎልቃንꬆር ባዝን ዶሶር ማቃድ ጋርከ ግ ኔር ዞርንተካዛር አሾዳይስ ታኮየካያ። 15 ኤ ኔፕ ሻግንቲ ጋምኤዛይ ኡባ ዎደ ኔር የዞድ ግሾስ ማቃዳ። 16 Ꮊይፕ ጉየ ኔር የዞዳይ አይለ ጋርክ ባዝን አይለፕ ኣꬎ ዶስንቴዝ እሸ ጋርከ፥ ኤ ታስ ዶስንቴዝ እሸ ማቅኮ ኔስ አሾራኔ አያናር ሲቆ እሸ ዋይዚ ማቆሳ? 17 ይኬ ታና ኔስ እሸ ኡዲ ኤክኮ ኤዛካ ታ ጋርክ ኡዲ ኤኮባ። 18 አባባዝካ ነና ቆሄዝ ባዝ የዝኮኔ አጮ ኤዛል የዝኮ ታል ኦሎባ። 19 ታ ጳዉሎሳ ታ ኩሸር ኤ አጫ ጭጎዳ ግ ኔስ ጻፌዛ፥ ነ ነ ኡባስ ታ አጮር የዛና ታ ቆፕሳሚ። 20 ይኬ ታ እሻዮ Ꮊ ሎኦ ኦሳ ነ ታስ ኦꬆድ ጋርክ ታ ነና ዎስዛ። ሀያና ታ ዎዝና ጎዳይ ባጋር ሸምፕሶባ 21 ታ ኔስ ጌዛይፕ ኣꬂ ነ ኦꬅዛይ ግሾስነ አዛዝንትዛ ግሾስ ታ ኤሪ ኦድዛ። 22 የይዳካ ጾሳይ ይ ዎሳ ስኢ ታና ይንትኮ ካማዳና ታ ኡፋይትዛ ግሾስ ታስ ሸምፕዛ አቆ ጊግሶይታ። 23 የሱስ ክርስቶሳ ግሾ ታር አጭንቴዝ ኤጳፍራ ሳሮꬆ ሺሽዛ። 24 ታር ዎላ ኦꬅዛ ማርቆሳራ አርስጽሮኮሳ ዴማሳ ሉቃሳካ ሳሮꬃ ሺሽዛ። 25 ጎዳ የሱስ ክርስቶሳ ኣꬎ ኬሄትꬃይ ይንታር ማቆ።