12
ዎይነ ቱክዝ ቢታ ኦꬂ አቅዝታይ ኣዝሶ
(ማቶ. 21:33-46፤ ሉቃ. 20:9-19)
1 የሱሳ ኡንትስ ኣዝሶር ዬጊ ኦዳ አይኬዛ፤ «ፐቲ አꬃይ ዎይነ ምꬂ ቱኪ፥ ዩሻ ጋሴዛ። ማ ዎይነ ቡልዝ ኦላካ ቦኬዛ። ናጎዳይስ አዱስ ሻኮ ሻክሴዛ። የይፕ ጉየ፥ ማታየ Ꮊንትዝ አሳይስ እንጊ፥ ሀራ ቢታ ቅቴዛ። + 2 ዎይነ ኣፈ ማጽዛ ዎደ ሄልን፥ ፋና ሄልዛና ኤኪ የኦድ ጋርክ፥ ፐቲ ፋ አይላ ማታየ ኤኬዝታይኮ ኪቴዛ። 3 ማታየ ኤኬዝታይ ኤ አይላ አይኪ Ꮊꬊ፥ ካሎ ኩሸ ዳኬዛ። 4 ናምአንꬆ ሀራ አይለ ኡንትኮ ኪትን፥ ኡንቲ የ አይላ ሹቻር ቃዉጺ ዬላꬂ ዳኬዛ። 5 ዎይነ አታክልተ ጎዳይ ማካ ሀራ አይለ ኪቴዛ። ያ አይላ ዎꬌዛ፥ ማ ሀራ ጋምታ ዳክን የይ ጋርክ፥ ፐታ ፐታ Ꮊꬊ፥ ባግታ ዎꬌዛ።
6 «ዎይነ አታክልተ ጎዳይስ ኪቶዳይስ ኡባፕ ዉርስꬃል ኤ ሎእꬂ ቃꬍዛ ናአይ ኣዳ አቴዛ። ኤ፥ ‹ኡ ታ ናአ ቦንቼካ አሻሚ› ዬጊ፥ ፋ ናአ ኡንትኮ ኪቴዛ።
7 «ዝን ማታየ ኤኬዝታይ ፋ ጋንጨር፥ ‹ላቶዳይ Ꮊያ፤ የꬎይታ ኤዛ ዎላ ዎꬎዳ፤ ኤ ጋዳይ ኑስ ማቆዳ!› ዬጌዛ። 8 ናአ አይኪ ዎꬊ፥ ኤ አሃ ዎይነ አታክልተ ጋንጨፕ ጋጻ ከሲ ኦሌዛ።
9 «ይኬ፥ ዎይነ አታክልተ ጎዳይ ዋይሳዴ? ይኢ የ ማታየ ኤኬዝታ ዎꬊ፥ ዎይና ኦꬅዛ ሀራ አሳይስ እማዳ።
10-11 « ‹ግምቢዝታይ ቦሪ እጼዝ ሹቻይ
ኬꬅ ሙመር ቶክዛ ክርክሮ ጋርክ፤
ኡባፕ ኣꬊዝ ሹች ማቄዛ።
Ꮊይ ጎዳይ ኦꬄዝ ባዝ፤
ማ ኑ ኣፋይስካ ማላ ባዝ›
ዬግዛና ጌሻ ማጻፈፕ ናባበካሳ?»
ዬጌዛ።+
12 ቄሰ ሀላቅታይ፥ ህገ አስታማርታይኔ ጭምታይ የሱሳ የ ኣዝሳ ኡ ፋል አፋ ኣዝሴዛና ኤሬዝ ግሾስ ኤዛ አይኮዳይስ ኮዬዛ፥ ዝን አሳይስ ያሽቲ፥ አሺ ቅቴዛ።
ጊራ ባጋር ሺቄዝ ኦይች
(ማቶ. 22:15-22፤ ሉቃ. 20:20-26)
13 ፈርሳውታይፐኔ ሄሮዶሳ ባግታይፕ ጽቃ አስታይ ኤ ኦዳይፕ ቡታ ደንጊ፥ ኤዛ አይኮዳይስ ኮዪ፥ ኤዝኮ ኪቴዛ። 14 ኡ ኤዝኮ ይኢ፥ «አስታማራዮ፥ ነ ቱሮ ኦድንትዛኔ አሳፕ አሰ ሻጎዛና ኑ ኤርዛ። ነ አሰ ሻጎያ፤ ማ ጾስ ኦገ ቱማር ታማርስዛ። ኑ ኦሮመ ቢታ ካት ቄሳረስ ጊራ ጋችዛይ ዎጋኔ ዎጋ ባሳ? ጊራ ጋቾኔ አሾ?» ዬጌዛ።
15 ዝን ኡ ጩቦትꬃ የሱሳ ኤሪ፥ «ታና አብስ ፋጮዳይስ ኮዬ? አን ፐቲ ሳንተ Ꮊና ክኢ ታና ቤዞይታ» ዬጌዛ። 16 ኡንቲ ኤዝስ ከኤዛ፥ «Ꮊ ማላይኔ ሱንꬃይ ኦሶ?» ዬጊ ኡንታን ኦይጬዛ።
ኡንቲ፥ «ቄሳረስ» ዬጌዛ።
17 የሱሳ ማሂ፥ «ዬዛኮ፥ ቄሳሬሳና ቄሳረስ፥ ጾሲሳ ጾስስ እንጎይታ» ዬግን ኡ ኤ ኦዳ Ꮊይ ማላ ባዝ ጌዛ።
Ꮊይቆፕ ደንዶ ባጋ
(ማቶ. 22:23-33፤ ሉቃ. 20:27-40)
18 Ꮊይቄዝ አሲ ደንዶያ ግዝ ሳዱቃውታይፕ ፐቲ ፐቲ አሳይ የሱሳኮ ይኢ፥ Ꮊይ ጋርክ ዬጊ፥ ኤዛ ኦይጬዛ። + 19 «አስታማራዮ፥ ሙሰ ኑስ ህገ ጻፍታር፥ ‹ማቾ ኤኬዝ አꬃይ ናአ የለካ Ꮊይቅኮ፥ የ Ꮊይቄዛይስ እሻይ ኤ ማቻቶ ኤኪ፥ ፋ እሻይስ ናአ የሎዳይስ ቤዝዛ› ዬግዛና ጻፌዛ። + 20 ብኒ ዎደ ላፑን እሽታይ የዝታይፕ ባይራይ ማቾ ኤኪ፥ ናአ የለካዛር Ꮊይቄዛ። 21 ናምእንꬃይ እዞ ኤኬዛ፥ ኤዝካ ናአ የለካዛር Ꮊይቄዛ። ሃይꬒንꬃይካ የይ ጋርክ ሀኔዛ። 22 ላፑንታይካ የይ ጋርክ እዞ ኤኪ፥ ናአ የለካዛር Ꮊይቄዛ። ኡባፕ ጉየ፥ ማ የ አስታካ Ꮊይቄዛ። 23 የዝን፥ ላፑንታይ እዞ ኤኬዝ ግሾስ Ꮊይቄዝ አሳይ Ꮊይቆፕ ደንድዛ ጋላስ፥ እዛ ኡንታፕ ኣያይስ ማቾ ማቆደ?» ዬጌዛ።
24 የሱሳ ማሂ፥ «ይ ባልንትዛይ፥ ጌሻ ማጻፍታ ዎይ ጾስ ዎልቃ ኤረካ ግሾስ ባሳ? 25 Ꮊይቄዝ አሳይ Ꮊይቆፕ ደንድዛ ጋላስ፥ ሳሎ የዝ ኪታንችታይ ጋርክ ማቆዳይፕ አትን ꬊራꬅ አሳይ ኤኮያ፤ ማቺ አስታይ ገሎያ። 26 ዝን Ꮊይቄዝታይ ደንዶ ባጋ ማቅኮ፥ ጾሲ ሙሰኮ ቱሻ ጋንጨ ኤጽዝ ታማፕ ዋጌዛኮ ሙሰ ማጻፋይፕ ይ ናባበካሳ? የይካ ‹ታኒ፥ አፍራመ ጾሲ፥ እሳቃ ጾሲ፥ ያይቆባ ጾሲ› ዬጌዛያ + 27 የይ ግሾስ፥ ኤ፥ ፓꬅ የዝታይ ጾሳፕ አትን Ꮊይቄዝታይ ጾስ ባያ። ይ አቆፕ ኣꬊ ባልንትዛ» ዬጌዛ።
ኡባፕ ኣꬊዝ ኪታ
(ማቶ. 22:34-40፤ ሉቃ. 10:25-28)
28 ህገ አስታማርታይፕ ፐታይ ኡ ፓላምዛና ሺቂ ስኤዛ። ማ የሱሳ ኡንትስ ሎእꬂ ማሄዛና ስኢ፥ «ኪታ ኡባፕ ኣꬊዝ ኪታይ ኣያ?» ዬጊ የሱሳና ኦይጬዛ። +
29 የሱሳ ማሂ፥ ኤዝኮ Ꮊይ ጋርክ ዬጌዛ፦ «ኪታ ኡባፕ ኣꬊዝ ኪታ ስኦይታ፤ ‹እስሬለ አሳይስ፥ ጎዳይ ኑ ጾሳይ ፐቲ ጎዳ። + 30 ነ ጎዳ ነ ጾሳ ነ ኩንꬅ ዎዝናፕ፥ ነ ኩንꬅ ሸምፖፕ፥ ነ ኩንꬅ ቆፋፕ፥ ነ ኩንꬅ ዎልቃፕ ቃꬎባ› ዬጌዛ። 31 ማ ኪታ ኡባፕ ኣꬊዝ ናምእንꬆ ኪታይ Ꮊያ፤ ‹ነ ላጋ ነ ኡባይ ጋርክ ቃꬎባ› ዬግዛ፤ Ꮊይትታይፕ ኣꬊዝ ሀራ ኪታ ባያ» ዬጌዛ። +
32 ህገ አስታማራይ የሱሳኮ፥ «አስታማራዮ፤ ‹ጾሳይ ፐቶ። ኤዛፕ አትን ሀራ ባያ› ነ ጌዛይ ቱሮ። + 33 ጾሳ ኩንꬅ ዎዝናፕ፥ ኩንꬅ ቆፋፐኔ ኩንꬅ ዎልቃፕ ቃꬍዛይኔ ማ አስ ኡባ ፋ ኡባይ ጋርክ ቃꬍዛይ ጹግዝ ያርሾፐኔ ሀራ ያርሾ ኡባይፕ ኣꬍዛ» ዬጌዛ። +
34 የሱሳ ህገ አስታማራይ ማህꬃይ ኣꬎ ኤራ አስ ማልሰ ማቄዛና ብኢ፥ «ነ ጾስ ካተትꬃፕ ሃከካያ» ዬጌዛ፤ የይፕ ጉየ፥ የሱሳና ሀራ ባዝ ኦይጮዳይስ ኦንካ ምንገካያ። +
ክርስቶሳ ኦ ናአ
(ማቶ. 22:41-46፤ ሉቃ. 20:41-46)
35 የሱሳ ጾስ ኬꬃ ታማርስታር፥ Ꮊይ ጋርክ ዬጌዛ፦ «ህገ አስታማርታይ ክርስቶሳ ዋጊ ፋና ዳዉተ ናአ ጌ? 36 ዳዉተ ጌሻ አያና ደንꬅꬅን፥
« ‹ጎዳይ፥ ታ ጎዳይኮ፥ «ታኒ ነ ሞርክታ
ነ ቶኬ የꬍዝ አቆ ኡዶድ ጋꬆ፥
Ꮊይዳ ታ ኡሻቻ በቶባ» ጌዛ
ዬጌዛ።+ 37 ዳዉተ ፋ ኡባስ ክርስቶሳና፥ «ጎዳ ግ ጼግኮ፥ የዝን፥ ክርስቶሳ ዋይዚ፥ ዳዉተ ናአ ማቄ» ዬጌዛ።
ዎያይ የሱሳ ግዛና ኡፋይቲ ስኤዛ።
የሱሳ ህገ አስታማርታ ቦሬዛ
(ማቶ. 23:1-36፤ ሉቃ. 20:45-47)
38 የሱሳ ታማርስታር፥ Ꮊይ ጋርክ ዬጌዛ፦ «ህገ አስታማርታይፕ ናግንቶይታ፤ ኡ አዱስ አፍላ ማኢ ዩይዝታኔ ጋበላካ አሳይ ኡንታን ቦንቺ ሳሮꬅዛና ዶስዛ። 39 ኡንቲ አይሁድታይ ዎሳ ኬꬃ ጋመ ሎኦ ኦይደ ዶስዛ፤ ማካ አሲ ፋና ሞክዛ አቆካ ቦንቾ አቆ ዶስዛ። 40 ኡ አሲ በኦ ግ ዎሳ አዱስስታር፥ አምእታይ ኬꬃ ቦንቂዛ፤ ኡ ኡባፕ ኣꬊዝ ፕርዳ ኤኮዳ» ዬጌዛ።
አምአት ሙጻታ
(ሉቃ. 21:1-4)
41 የሱሳ ጾስ ኬꬅ ጋንጨ ሙጻታ ኦልዛ ሳጽነ ካለ በቲ፥ አሳይ ፋ ሚሻ የ ሳጽናይድ ኦልዛና በኤዛ፤ ጋመ ዱረ አሳይ ጋመ ሚሸ የ ሳጽናተ ኦልዛ። 42 ፐቲ ማንቆ አምአት ይኢ፥ ናምኢ ስክና የ ሳጽንተ ኦሌዛ። 43 የሱሳ ፋ ታማርታ ጼጊ፥ «ታ ይንትስ ቱሮ ኦድዛ፤ ሙጻታ ሳጽነ ጋንጨ ኦሌዝ አስ ኡባፕ Ꮊ ማንቆ አምአት ኣꬂ ኦሌዛ። 44 አብስ ጊኮ፥ Ꮊንክታይ ኡቢታይ ፓስ ፑጬዝ ሚሻይፕ ኦሌዛ። ዝን እዛ ፋ ፓጫትፕ፥ ፓስ የዛኖ ኡባር ኦሌዛ» ዬጌዛ።
+ 12:1 ኢሳ. 5:1 + 12:10-11 ማዝ. 118:22-23 + 12:18 ሀዋ. ኦ. 23:8 + 12:19 ታይ. 25:5 + 12:26 ከስ 3:6 + 12:28 ሉቃ. 10:25-28 + 12:29 ታይ. 6:4-5 + 12:31 ለዊ. 19:18 + 12:32 ታይ. 4:35 + 12:33 ሆሳ. 6:6 + 12:34 ሉቃ. 10:25-28 + 12:36 ማዝ. 110:1